url: =Madhava: Jaiminiyanyayamalavistara, 4\na metrical exposition of Jaimini's Mimamsasutra,\nwith Madhava's prose commentary\nBased on the ed. by Pandit Sivadatta: Jaiminiyanyayamala, Poona 1892.\n(Anandasrama Sanskrit Series, 24)\nJaim_n,n.n = Jaimini: Mimamsasutra_Adhyaya,Pada.Sutra\nMJaiNy_n,n.n = Madhava: Jaiminiyanyayamalavistara_Adhyaya,Pada.Sutra\nMJaiNyC_n,n.n = Madhava: JaiminiyanyayamalavistaraCommentary_Adhyaya.Pada.Sutra\natha caturthādhyāyasya prathamaḥ pādaḥ /\nSTART MJaiNy 4,1.1\nśeṣaśeṣitvasiddhau kiṃ prayojyaṃ kiṃ prayojakam /\nityapekṣodayādvakti caturtha tapratyuktaye // MJaiNy_4,1.1 //\nanena tṛtīya- caturthayoradhyāyayoḥ pūrvottarabhāva upapāditaḥ || MJaiNyC_4,1.1 ||\n(prathame pratijñādhikaraṇe sūtram-)\nathātaḥ kratvarthapuruṣārthayor jijñāsā / Jaim_4,1.1 /\nSTART MJaiNy 4,1.2-3\ncaturthādhyāyasya prathamapāde prathamādhikaraṇamāracayati-\ncintā na kāryā kāryā vā kratvarthapuruṣārthayoḥ /\naphalatvānna kartavyā prayuktaukriyatāmiyam // MJaiNy_4,1.2 //\nkvacidetadvicāreṇa kvacitphalavidhervaśāt /\nkvacitsākṣādihādhyāye prayuktirbahudhocyate // MJaiNy_4,1.3 //\n'kratvartho 'yam, puruṣārtho 'yam' iti vivekasya prayojanaṃ kimapi na paśyāmaḥ |\ntasmāt- kākadantavicāravadayaṃ vicāra upekṣaṇīyaḥ- iti cet |\ntena vicāreṇa prayukterjñātuṃ śakyatvāt |\nsākṣādvā paramparayā vā prayuktinirṇayopayuktaṃ sarvamiha cintanīyam || MJaiNyC_4,1.2-3 ||\n(dvitīye kratvarthapuruṣārthalakṣaṇādhikaraṇe sūtram-)\nyasmin prītiḥ puruṣasya tasya lipsārthalakṣaṇāvibhaktatvāt / Jaim_4,1.2 /\nSTART MJaiNy 4,1.4\nkratvarthādernāsti vāsti lakṣma nāstyanirūpaṇāt /\nkratave yastadartho 'sāviti tasya nirūpaṇam // MJaiNy_4,1.4 //\n'kratāvanuṣṭheyaḥ kratvarthaḥ' ityukte godohanādāvativyāptiḥ |\n'puruṣeṇārthyamānaḥ puruṣārthaḥ' ityukte prayājādīnāmapyanuṣṭheyatayā puruṣeṇārthyamānatvādativyāptiḥ |\ntasmāt- tayoradruṣṭaṃ lakṣaṇaṃ durnirūpama- iti cet |\nṛtusvarūpapauṣkalyāyaiva yo vidhīyate sa kratvarthaḥ |\nnahi prayājādimiḥ puruṣasya kaścitprītiviśeṣa utpadyate, yenaite puruṣārthā bhaveyuḥ |\ndarśapūrṇamāsakratustu taiḥ prayājādibhiḥ phalajananasāmarthyalakṣaṇaṃ pauṣkalyaṃ prāpnoti |\ntasmāt- te kratvarthāḥ |\npuruṣaprītaye vidhīyamānaḥ puruṣārthaḥ |\ndarśapūrṇamāsādayo godohanādayaśca tādṛśāḥ |\nna hi darśapūrṇamāsābhyā kasyacitkratoḥ pauṣkasyaṃ bhavati |\ntrayoreva kratutvāt |\nnāpi godohanaṃ kratvartham |\ntadabhāve 'pi camasena kratupauṣkalyasiddhiḥ |\ntasmāt- sunirūpaṇaṃ tadubhayalakṣaṇam || MJaiNyC_4,1.4 ||\nSTART MJaiNy 4,1.5\nphalaṃ vidheyaṃ no vā'dyo bhāvanāṃśatvato 'nyavat /\nna bhāvyāṃśo vidheyaḥ syādrāgāttatra pravartanāt // MJaiNy_4,1.5 //\n'darśapūrṇamāsābhyāṃ svargakāmo yajeta' iti svargaḥ phalatvena śrūyate |\ntatra-vimataṃ phalaṃ vidheyam, bhāvanāṃśatvāt, karaṇavat, itikartavyatāvacca - iti cet |\napravṛttapravartanaṃ hi vidhānam |\nphalaṃ tu puruṣaḥ saundarya jāmansvayaṃ rāgādeva pravṛttaḥ- iti vyarthastatra vidhiḥ || MJaiNyC_4,1.5 ||\nSTART MJaiNy 4,1.6\ngodohanaṃ dvayārtha syāmna vā bhānāddvayārthatā /\nanyathāpi kratoḥ siddhiḥkevalaṃ puruṣāya tat // MJaiNy_4,1.6 //\ndarśapūrṇamāsayoḥ śrūyate- 'camasenāpaḥ praṇayedgodohanena paśukāmasya' iti |\ntatra- godohanasya kratvarthatvaṃ puruṣārthatvaṃ ca, ityākāradvayamasti paśuphalajanamena puruṣaprītirbhāti, apāṃ praṇayanena kratupauṣkalyamapi bhāti- iti cet |\ngodohanamantareṇa phalāsiddhirbhavatu puruṣārthatvam |\nkratustu tadabhāve 'pi camasena sidhyatīti na kratvarthatā || MJaiNyC_4,1.6 ||\nSTART MJaiNy 4,1.7\ndravyārṇanaṃ syātkratvartha pumartha vā kratāvidam /\nniyatatvātpumarthatvaṃ dṛṣṭaṃ kratvarthatā'rthikī // MJaiNy_4,1.7 //\nbrāhmaṇasya dravyārjane pratigrahayājanādhyāpanānyeva niyatāni tatra tatra śrutāni, rājanyasya jayādikam, vaiśyasya kṛṣyādikam, śūdrasya sevādikam |\ntacca yadetaddravyasaṃpādanaṃ tadetatkratvartham |\narjanopāyānāṃ niyatatvāt |\npuruṣaprītestu yena kenāpi dravyeṇa siddhatvādarjanopāyaniyamastatra nirarthakaḥ |\nkratau tu niyamāpūrva paramāpūrvāpayogīti sārthako niyamaḥ- iti prāpte |\nbrūmaḥ- dravyārjane rāgaḥ pravartako dṛṣṭa iti na vidhirapekṣyate |\nphalaṃ ca kṣunnivṛttyādirūpaṃ dṛṣṭameva |\nata eva smaryate-\n'ṣaṇṇāṃ tu karmaṇāmasya trīṇi karmāṇi jīvikā |\nyājanādhyāpane caiva viśuddhācca pratigrahaḥ || ita |\nkratvarthatve tu jīvanābhāvātkratureva na sidhyet |\npuruṣārthatāyāṃ svaihikaprītikāribhojanādivatkratorāmuṣmikaprītikāritayā puruṣārthaṣvantarbhāvātkratvarthatāpyārthikī sidhyati |\nupāyaniyamastūpāyāntareṣu pratyavāyavivakṣayopapadyate |\ntasmāt- dravyārjanaṃ puruṣārtham || MJaiNyC_4,1.7 ||\n(tṛtīye prajāpativratānāṃ puruṣārthatādhikaraṇe sūtrāṇi 3-6)\ntadutsarge karmāṇi puruṣārthāya śāstrasyānatiśaṅkyatvān na ca dravyaṃ cikīrṣyate tenārthenābhisambandhāt kriyāyāṃ puruṣaśrutiḥ / Jaim_4,1.3 /\naviśeṣāt tu śāstrasya yathāśruti phalāni syuḥ / Jaim_4,1.4 /\napi vā kāraṇāgrahaṇe tadartham arthasyānabhisaṃbandhāt / Jaim_4,1.5 /\ntathā ca lokabhūteṣu / Jaim_4,1.6 /\nSTART MJaiNy 4,1.8-9\nnekṣetodyantamādityaṃ kratvartha tanna vāgrimaḥ /\nphalasyākalpanīyatvātkratau prāptaṃ niṣidhyate // MJaiNy_4,1.8 //\nvratoktyā paryudāsatve saṃkalpo 'nīkṣaṇe 'tra saḥ /\nna kratvaṅgasamānatvātpumarthaḥ pāpahānaye // MJaiNy_4,1.9 //\nanārabhya śrūyate- 'nekṣetodyantamādityaṃ nāstaṃ yantaṃ kadācana' iti |\natra nañpadamabhidhāvṛttyā pratiṣedhaṃ brūte, na tu paryudāsam |\npratiṣedhaśca prāptipūrvakaḥ |\nprāptiśca vaidikasya nipedhasya vaidikī pratyāsannā |\ntathā sati kratau yatrā'dityekṣaṇaṃ vihitam, tatrāyaṃ niṣedha udayāstamayoddeśena pravartate |\nevaṃ ca sati phalaṃ na kalpanīyam |\nparyudāsamāśritya puruṣārthatvāṅgīkāre 'dhikārasiddhaye phalaṃ kalpanīyaṃ syāt |\ntasmāt- kratvartho niṣedhaḥ- iti prāpte-\nbrūmaḥ- 'tasya vratam' ityupaktamya 'nekṣetodyantamādityam' ityāmnātatvādanīkṣaṇarūpaṃ kiṃcidanuṣṭheyam |\ntacca paryudāsatve satyavakalpate |\nīkṣaṇasyābhāvaḥ pratiṣedhapakṣe nañarthaḥ |\nparyudāsapakṣe tvīkṣaṇāditaraḥ saṃkalpo nañpadena lakṣyate |\nsa ca saṃkalpo 'trānuṣṭheyavratatvena vidhīyate |\nyadyapīkṣaṇāditare bahavo vyāpārā anuṣṭhānayogyāḥ santi, tathāpi kāyikavācikavyāpāraviśeṣasyāpratīyamānatvāt, mānasavyāpārasyāvarjanīyatvācca saṃkalpa eva pariśiṣyate |\nsaṃkalpanīyaścārthaḥ pratyāsattyā dhātvarthaniṣedhaḥ |\ntathā sati'udyantam, astaṃ yantaṃ cā'dityaṃ nekṣiṣye' ityevaṃrūpaḥ saṃkalpo 'trānuṣṭheyatvena vidhīyate |\nna ca tasya saṃkalpasya kratvaṅgatvam |\nna ca puruṣārthatve 'pi pramāṇābhāvaḥ |\n'etāvatā hainasā mukto bhavati' ityanena vākyenekṣituḥ puruṣasya pratyavāyasaṃbandhamupanyasya tatpratyavāyanivāraṇaphalakasyānīkṣaṇasaṃkalpasya vidhānena puruṣārthatvāvagamāt |\nkratvaṅgatvavivakṣāyāṃ tu kratuvaikalyarūpo vipakṣabādha upanyasyeta |\ntasmāt- anīkṣaṇasaṃkalpādīni prajāpativratāni puruṣārthāni || MJaiNyC_4,1.8-9 ||\n(caturthe yajñāyudhānāmanuvādatādhikaraṇe sūtrāṇi 7-10)\ndravyāṇi tv aviśeṣeṇānarthakyāt pradīyeran / Jaim_4,1.7 /\nsvena tvarthena sambandho dravyāṇāṃ pṛthagarthatvāt tasmād yathāśruti syuḥ / Jaim_4,1.8 /\ncodyante cārthakathāsu / Jaim_4,1.9 /\nliṅgadarśanāc ca / Jaim_4,1.10 /\nSTART MJaiNy 4,1.10-11\ndaśa yajñāyudhānīti haviṣṭvena vidhirna vā /\nādyo 'prāpteḥ puroḍāśe samuccayavikalpate // MJaiNy_4,1.10 //\nsārdhamutpattiśiṣṭena vikalpādirna yujyate /\nsphyenoddhantīti yatprāptaṃ tadatrānūdya saṃstavaḥ // MJaiNy_4,1.11 //\ndarśapūrṇamāsayoḥ- 'sphyaśca kapālāni ca-' ityādyupakramya 'etāni vai daśayajñāyudhāni' ityāmnātam |\ntāni cātra haviṣṭvena vidhīyante |\nyadi tatra puroḍāśo havirbhavat, tadā tena sahaiteṣāṃ samuccayo vikalpo vāstu- iti prāpte, |\nbrūmaḥ- 'āgneyo 'ṣṭākapālaḥ' ityutpattiśiṣṭena puroḍāśena saha paścācchiṣṭānāmāyudhānāṃ vikalpaḥ samuccayo vā na saṃbhavati |\nāyudhatvaṃ yajñasādhanatvam |\ntacca 'sphyenoddhanti, kapāleṣu śrapayati' ityādiśāstrasiddhamevātrānūdya 'yajñāyudhāni saṃbharati' ityeṣa saṃbharaṇavidhiḥ stūyate |\ntasmāt- nāsti haviṣṭvam || MJaiNyC_4,1.10-11 ||\n(pañcame paśvekatvādhikaraṇe sūtrāṇi 11-16)\ntatraikatvamayajñāṅgam arthasya guṇabhūtatvāt / Jaim_4,1.11 /\nekaśrutitvāc ca / Jaim_4,1.12 /\npratīyata iti cet / Jaim_4,1.13 /\nnāśabdaṃ tatpramāṇatvāt pūrvavat / Jaim_4,1.14 /\nśabdavat tūpalabhyate tadāgame hi taddṛśyate tasya jñānaṃ hi yathānyeṣām / Jaim_4,1.15 /\ntadvac ca liṅgadarśanam / Jaim_4,1.16 /\nSTART MJaiNy 4,1.12-13\npaśurālabhya ityatra paśvaikye yajanāṅgatā /\nnāstyasti vā'dyaḥ svapade śrutyā paśvaṅgatāgateḥ // MJaiNy_4,1.12 //\nādau svapratyayopātta āsannatarakārake /\nyogaḥ kratau paśau ceti krame yāgāṅgatocitā // MJaiNy_4,1.13 //\n'agnīṣomīyaṃ paśumālabheta' ityatra paśorekatvaṃ yajanāṅgaṃ na bhavati |\ntasya śrutyā paśusaṃbandhāvagamāt |\n'paśum' ityetasminneva pade paśutadekatvayoḥ śravaṇātpadāntaranairapekṣyeṇa parasparasaṃbandho 'vagamyate |\nyāgastu 'ālabheta' ityanena padāntareṇopāttaḥ |\ntatra vākyena saṃbandhāvagatiḥ |\nvākyācca śrutirbalīyasī |\ntata ekatvasya yāgāṅgatvābhāvāddvābhyāṃ bahubhirvā yāgo 'nuṣṭhātuṃ śakyate- iti prāpte, brūmaḥ- 'paśum' iti padaṃ yadyapyekam, tathāpi prakṛtyā paśurmirdiṣṭaḥ |\npratyayena kārakatvam, ekatvaṃ ca, ityubhayaṃ nirdiṣṭam |\ntata ekatvasyā'sannatare kārake prathamaṃ saṃbandho bhavati |\nkārakatvaṃ nāma kriyāhetutvam |\ntathā sati kārakadvārā kriyāyāmapi saṃbandhaḥ pratyayenaivāvagataḥ |\nkriyāviśeṣaśca saṃnihitapadāntaropātto yāga iti yajanāṅgatvamekatvasya sidhyati |\ntaccaikatvaṃ svayamamūrtatayā yāgakriyāṃ niṣpādayitumasamartha sattatra samarthe paśudravyaṃ paścādavacchinatti |\ntata ekatvasya yāgāṅgatvānna dvābhyāṃ tribhirvā yāgasiddhiḥ |\nevam- 'anaḍvāhau yunakti' 'vasantāya kapiñjalānālabhate' ityatra dvitvabahutvayorvivakṣitatvaṃ draṣṭavyam || MJaiNyC_4,1.12-13 ||\n(ṣaṣṭhe paśuliṅgavivakṣādhikaraṇe sūtram-)\ntathā ca liṅgam / Jaim_4,1.17 /\nSTART MJaiNy 4,1.14\nna puṃliṅge vivakṣā vā vivakṣānupayogataḥ /\nādyo 'nuṣṭhityapekṣatvātsaṃkhyāvattadvivakṣyatām // MJaiNy_4,1.14 //\n'paśumālabheta' ityatra paśupade puṃliṅgamavivakṣitam |\nśabdārthavicāre 'nuṣṭhānavicāre ca tadupayogādarśanāt |\naliṅge 'pi vṛkṣapadārthe puṃliṅgo vṛkṣaśabdaḥ prayujyate |\ntathā puṃvyaktāvapi strīliṅgo makṣikāśabdaḥ prayuktaḥ |\ntato na liṅgasya śabdārthatvena vivakṣāsti |\nanuṣṭhānamapi puṃvyaktistrīvyaktyoḥ samānam |\nekatvāvacchinnapaśutve vaiṣamyābhāvāt |\ntasmāt- avivakṣitaṃ liṅgam- iti prāpte,-\nbrūmaḥ- yathā paśutvajātiḥ, yathā vā -tadekatvam, vṛddhavyavahāre 'nvayavyatirekābhyāmananyathāsiddhābhyāṃ śabdārthaḥ, tathā liṅgasyāpi kutaḥ śabdārthatā na syāt |\nvṛkṣamakṣikāśabdayostu na vayamarthataḥ sādhutāṃ brūmaḥ, kiṃtvabhiyuktaprayogamātrabalena sādhutvam |\nna cānuṣṭhāne sāmyam |\napuṃspaśau viśeṣasadbhāvāt |\n'vākta āpyāyatām' ityādibhirmantraistattadavayavānāmāpyāyamanakāle 'meḍhraṃ tu ādhyāyatām' iti mantreṇa tadavayavasyā'pyāyanaśravaṇāt |\ntasmāt-ekatvavatpuṃliṅgamapi vivakṣitam || MJaiNyC_4,1.14 ||\n(saptame- āśrayiṇāmadṛṣṭārthatādhikaraṇe sūtrāṇi 18-20)\nāśrayiṣv aviśeṣeṇa bhāvo 'rthaḥ pratīyeta / Jaim_4,1.18 /\ncodanāyāṃ tv anārambho vibhaktatvān na hy anyena vidhīyate / Jaim_4,1.19 /\nsyād vā dravyacikīrṣāyāṃ bhāvo 'rthe ca guṇabhūtatvāśrayād viguṇībhāvaḥ / Jaim_4,1.20 /\nSTART MJaiNy 4,1.15-16\nsviṣṭakṛtsaṃskṛtau kṣīṇa utāpūrvopayogyapi /\nprayojanaikyamekasminyuktaṃ karmaṇyataḥ kṣayaḥ // MJaiNy_4,1.15 //\nmantreṇa devasaṃskāraḥ prakṣepāṭhdravyasaṃskṛtiḥ /\ntyāgādapūrvamutpannaṃ pradhānāpūrvagaṃ ca tat // MJaiNy_4,1.16 //\nyo 'yaṃ sviṣṭakṛdyāgaḥ so 'yamupayuktahaviḥsaṃskāraḥ- ityavivādam |\ntatra saṃskārasya dṛṣṭaprayojanatvenāvaśyaṃbhāve sati tāvataivopakṣīṇaḥ sviṣṭakṛdyāgo nāpūrvasyopakaroti |\nna hyekasminkarmaṇi prayojanadvayaṃ yuktam- iti prāpte, -\nbrūmaḥ- karmaṇa ekatve 'pyaṃśabhedātprayojanabhedo na virudhyate |\nmantrapāṭhaḥ, dravyaprakṣepaḥ, devatoddeśena tyāgaśca, iti trayoṃ'śāḥ |\ntatra tyāgena paramāpūrvopayuktamavāntarāpūrvamutpadyate |\ntasmāt- sviṣṭakṛdubhayārthaḥ |\nevam- antyaprayājapaśupuroḍāśāvapyudahāryai || MJaiNyC_4,1.15-16 ||\n(aṣṭame prayuktivicārapratijñādhikaraṇe sūtram-)\narthe samavaiṣamyato dravyakarmaṇām / Jaim_4,1.21 /\nSTART MJaiNy 4,1.17\nśeṣatvamuparigranthe cintanīyamutetarat /\nśeṣo mānānna tasyātra prayuktyākhyaphaleraṇāt // MJaiNy_4,1.17 //\nvakṣyamāṇeṣvadhikaraṇeṣu śeṣatvameva cintāviṣayaḥ |\nyathā - atīteṣvadhikaraṇeṣu kratuśeṣo 'yam, puruṣaśeṣo 'yam, iti cintitam, tadvat |\nuparitanagranthena tatra tatra parṇādīnāṃ śeṣatvavicārasya bhāsamānatvāt- iti cet |\nśeṣatvasya yatprayuktirūpaṃ phalaṃ tadeva prādhānyena vicāryate |\nśeṣatvaṃ tu tadupayogitveneti na tadvicāraḥ pradhānabhūtaḥ || MJaiNyC_4,1.17 ||\n(navame- āmikṣāprayuktatādhikaraṇe (vājinanyāye) sūtrāṇi 22-24)\nekaniṣpatteḥ sarvaṃ samaṃ syāt / Jaim_4,1.22 /\nsaṃsargarasaniśpatterāmikṣā vā pradhānaṃ syāt / Jaim_4,1.23 /\nmukhyaśabdābhisaṃstavāc ca / Jaim_4,1.24 /\nSTART MJaiNy 4,1.18-19\nāmikṣā vājinaṃ ca syāddadhyānīteḥ prayojakam /\nutā'mikṣaiva sāmarthya dvayostulyaṃ tato 'gnimaḥ // MJaiNy_4,1.18 //\nāmakṣī paya evātra tacchabdānmantrato rasāt /\nprayojikaikā pradhānyādanuniṣpādi vājinam // MJaiNy_4,1.19 //\nidamāmnāyate- 'tapte payasi dadhyānayati sā vaiśvadevyāmikṣā vājibhyo vājinam' iti |\ntatra-payasi dadhiprakṣepādāmikṣādravyaṃ yathā niṣpadyate, tathā vājinadravyamapi' iti dadhyānayanasya janakatvasāmarthyamubhayadravyaviṣayaṃ tulyameva |\ntasmāt- ubhayamapi prayojakam- iti prāpte,-\nbrūmaḥ- 'na dravyāntaramāmikṣā, kiṃ tu paya eva' iti tacchabdādibhiravagamyate |\n'yasminpayasi dadhiprakṣepaḥ, sā'mikṣā' iti tacchabdena payaḥ parāmṛśyate |\nāmikṣāyāgasya puronuvākyāyāmevamāmnātam- 'jupantāṃ yujyaṃ payaḥ' iti |\npayorasaśca madhura āmikṣāyāmanuvartate, na tu vājine |\ntataḥ- prādhānyena payaso vanībhāvāvasthāṃ janayituṃ dadhyānītam- ityāmikṣaiva prayojikā |\nanuniṣpādyeva vājinam, na tu prayojakam || MJaiNyC_4,1.18-19 ||\n(daśame gavānayanasya padakarmāprayuktatādhikaraṇe sūtram-)\npadakarmāprayojakaṃ nayanasya parārthatvāt / Jaim_4,1.25 /\nSTART MJaiNy 4,1.20-21\nsomakrayaṇyānayane padakarma prayojakam /\nna vā'dyo 'kṣāñjanasyāpi krayavatsaṃnikarṣataḥ // MJaiNy_4,1.20 //\ntṛtīyayā krayārthā gaustaddvārā'nayanasya ca /\ntādarthyattatprayuktaṃ tanna prayojakatā pade // MJaiNy_4,1.21 //\njyotiṣṭome somakraya āghnāyate- 'ekahāyanyā krīṇāti' iti |\nsevamekahāyanī gauryadā somaṃ kretumānīyate, tadādhvaryustasyāḥ pṛṣṭhato 'nugacchati |\ntadapyāmnātam- 'ṣaṭpadānyanuniṣkrāmati' iti |\ntataḥ saptame pade hiraṇyaṃ nidhāya hutvā tatpadagataṃ rajo gṛhṇīyāt |\netadapi śrūyate- 'saptamaṃ padamadhvaryurañjalinā gṛhṇāti' iti |\ntadetadrajaḥ saṃgṛhya havirdhānayoḥ śakaṭayorakṣe tena rajasāṃ saṃyuktamañjanaṃ prakṣipet |\netadapi śrutam-'yajñaṃ vā etatsaṃbharanti yatsomakrayaṇyai padam' iti prastutya 'yarhi havirdhāne prācī pravartayeyuḥ, tarhi tenākṣamupāñjyāt' iti |\ntatra yathā krayaḥ saṃnikṛṣṭaḥ, tathaiva padakarmāpyakṣāñjanaṃ saṃnikṛṣṭam |\ndadhyānayanamāmikṣayā yathā saṃyuktam, na tathākṣāñjanaṃ somakrayaṇyānayanena saṃyuktam- iti |\nkraye 'pi tadasaṃyogasya tulyatvāt |\natha- asaṃyukto 'pi krayo gavānayanena niṣpadyate |\n- tarhyakṣāñjanamapi tena niṣpadyate- iti samānatvāt |\nkrayavatpadakarmāpi somakrayaṇyānayanasya prayojakam- iti prāpte,-\nbrūmaḥ- 'ekahāyanyā krīṇāti' iti tṛtīyāśrutyā goḥ krayārthatā gamyate |\ngodvārā tadānayanamapi krayārthameveti kraya evā'nayane prayojakaḥ |\nna ca padakarmārthatvaṃ gorvā tadānayanasya vā kvacicchrutam |\ntasmāt- tadaprayojakam || MJaiNyC_4,1.20-21 ||\n(ekādaśe kapālānāṃ tuṣopavāpāprayuktatādhikaraṇe sūtram / )\narthābhidhānakarma ca bhaviṣyatā saṃyogasya tannimittatvāt tadartho hi vidhīyate / Jaim_4,1.26 /\nSTART MJaiNy 4,1.22-23\nśrapaṇaṃ tuṣavāpaśca kapālasya prayojakau /\nuta ścapaṇamevā'dyo vāpārthatvāttṛtīyayā // MJaiNy_4,1.22 //\npuroḍāśakapāletināmnā syācchrapaṇārthatā /\nprayuktasya prayuktirno tasya vāpe prasañjanam // MJaiNy_4,1.23 //\n'kapāleṣu śrapayati' iti śrapaṇaṃ puroḍāśasya śrutam |\ntathā- 'puroḍāśakapālena tuṣānupavapati' iti kapāle tuṣadhāraṇaṃ śrutam |\nte ca tuṣāḥ sakapālāḥ 'rakṣasāṃ bhāgo 'si' iti mantreṇa naiṛtyāṃ diśyavasthāpanīyāḥ |\ntatra śrapaṇaṃ yathā kapālasaṃpādasya prayojakam, tathā tuṣavāpo 'pi prayojakaḥ |\n'ekahāyamyā' iti tṛtīyayaikahāyanīnayanasya yathā krayārthatvāvagamaḥ tathā 'kapālena' iti tṛtīyayā kapālasya tuṣavāpārthatvāvagamāt-\niti cet |\nnātra kapālamātrasya tuṣopavāpasādhanatvaṃ śrutam |\nkiṃ tarhi yatkapālaṃ puroḍāśaśrapaṇāyopāttamāsāditaṃ ca, tasya kapālasya sādhanatvam |\netacca 'puroḍāśakapālena' iti saviśeṣaṇanāmnā tadvidhānādavagamyate |\ntathā sati pratham śrapaṇena kapālaṃ prayujyane |\nna ca prayuktasya punastuṣavāpena prayuktiḥ saṃbhavati |\ntasmāt- śrapaṇenaiva prayuktaṃ kapālaṃ tuṣopavāpe 'pi prasaṅgātsidhyati |\nīdṛśamevāṅgatvaṃ tṛtīyāśrutyā bodhyate || MJaiNyC_4,1.22-23 ||\n(dvādaśe śakṛllohitayoḥ paśāvaprayoktṛtādhikaraṇe sūtram-)\npaśāv anālambhāl lohitaśakṛtor akarmatvam / Jaim_4,1.27 /\nSTART MJaiNy 4,1.24-25\nhṛdādiḥ śakṛdādiśca paśvālambhaprayojakaḥ /\nhṛdādireva vā'dyo 'stu prakṛtatvena sāmyataḥ // MJaiNy_4,1.24 //\nhaviṣo vāgaśeṣatvāddhṛdāderhavirātmanaḥ /\nprayojakatvaṃ tasyaiva netarasyātathātvataḥ // MJaiNy_4,1.25 //\nagnīṣomīyapaśau śrutam-"hṛdayasyāgre 'vadyati, atha jihvāyāḥ, atha vakṣasaḥ,"iti |\ntathānyadapi śrutam- 'śakṛtsaṃpravidhyati' 'lohitaṃ nirasyati' iti |\ntatra hṛdayādīnāṃ śakṛdādīnāṃ ca prakaraṇapāṭhasāmyātpaśusādhyatvasāmyāñca hṛdayādivacchakṛdādikamapi paśvālambhasya prayojakam- iti cet |\npaśuyāgo hi haviḥsādhyaḥ |\nhaviṣṭvaṃ cāttuṃ yogyatvāddhṛdayādīnāmeva, natvayogyayoḥ śakṛllohitayoḥ |\ntasmāt- hṛdayādireva prayojakaḥ |\nśakṛtsaṃprabedho lohitanirasanaṃ cetyetadubhayaṃ śeṣapratipattimātram || MJaiNyC_4,1.24-25 ||\n(trayodaśe puroḍāśasya sviṣṭakṛdaprayuktatādhikaraṇe sutrāṇi 28-32)\nekadeśadravyaś cotpattau vidyamānasaṃyogāt / Jaim_4,1.28 /\nnirdeśāt tasyānyad arthād iti cet / Jaim_4,1.29 /\nna śeṣasaṃnidhānāt / Jaim_4,1.30 /\nkarmakāryāt / Jaim_4,1.31 /\nliṅgadarśanāc ca / Jaim_4,1.32 /\nSTART MJaiNy 4,1.26-27\nprayojakaḥ sviṣṭakṛtkiṃ puroḍāśottarārdhayoḥ /\nyadvā prayuktopajīvī syādādyaḥ svasya siddhaye // MJaiNy_4,1.26 //\nuttarārdhetiśabdasya prakṛtākāṅkṣaṇe sati /\nagnyādyartha puroḍāśamupajīvyaiṣa vartatām // MJaiNy_4,1.27 //\ndarśapūrṇamāsayoḥ śrūyate- 'uttarārdhātsviṣṭakṛte samavadyati' iti |\nso 'yaṃ sviṣṭakṛdyāgaḥ kasyacinnūtanasya taduttarārdhasya ca prayojakaḥ |\ntadubhayābhāve svasiddhyabhāvāt- iti cet |\nuttaraśabdor'dhaśabdaśca sarvanāmatvādbhāgavācitvācca prakṛtaṃ kaṃcidbhāṇinamārābhkṣakaḥ |\nagnyādidevatārthaḥ puroḍāśaḥ prakṛtā bhāgavāṃśca |\ntasmāt- tamevopajīvya sviṣṭakṛdyāgaḥ pravartate |\nna tvanyasya prayojakaḥ || MJaiNyC_4,1.26-27 ||\n(caturdaśe- abhighāraṇe śeṣadhāraṇatatpātrayorananuṣṭhānādhikaraṇe sūtrāṇi 33-39)\nabhighāraṇe viprakarṣād anuyājavat pātrabhedaḥ syāt / Jaim_4,1.33 /\nna vāpātratvād apātratvaṃ tv ekadeśatvāt / Jaim_4,1.34 /\nhetutvāc ca sahaprayogasya / Jaim_4,1.35 /\nabhāvadarśanāc ca / Jaim_4,1.36 /\nsati savyavacanam / Jaim_4,1.37 /\nna tasyeti cet / Jaim_4,1.38 /\nsyāt tasya mukhyatvāt / Jaim_4,1.39 /\nSTART MJaiNy 4,1.28-29\nabhighārya prayājānāṃ śeṣeṇa haviratra kim /\nśeṣadhāraṇatatpātre kārye no vābhighāraṇam // MJaiNy_4,1.28 //\nnānyathā tena te kārye na kārye pratipattitaḥ /\nprājāpatyavapāyāśca na ko 'pyartho 'bhidhāraṇāt // MJaiNy_4,1.29 //\nprakṛtau śrutam- 'prayājaśeṣeṇa havīṃṣyabhidhārayati' iti |\nvikṛtayaśca vājapeyagatāḥ paśavaḥ |\nte ca dvividhāḥ- kratupaśavaḥ prājāpatyapaśavaśceti |\n'āgneyaṃ paśumālabhate' ityādinā vihitāḥ kratupaśavaḥ |\nitare tu 'saptadaśa prājāpatyānpaśūnālabhate' iti vihitāḥ |\nete cobhayavidhāḥ paśavaḥ prātaḥsavane sahaivopakramyante |\ntataḥ sarveṣāmarthe sakṛdeva prayājā anuṣṭhīyante |\ntatra kratupaśūnāṃ prātaḥsavana evā'labdhavyatvāttadīyahaviṣāṃ prayājaśeṣeṇābhidhāraṇaṃ nirvighnameva sidhyati |\nprājāpatyapaśūnāṃ paryagnikaraṇaparyantameva tadānīmanuṣṭhānam |\nālambhastu mādhyaṃdine savane, tatkālaviśeṣasya 'brahmasāmnyālabhate' iti vidhānāt |\nteṣāṃ ca prājāpatyādīnāṃ haviṣāmabhidhāraṇārtha prātaḥkālīnaḥ prayājaśeṣo dhārayitavyaḥ |\nna cātra juhvāṃ taddhāraṇaṃ saṃbhavati |\nkratupaśvanuṣṭhāne juhvāyā vyāpṛtatvāt |\nataḥ pātrāntaraṃ saṃtādya tasminnayaṃ śeṣo dhārayitavyaḥ |\nanyathā prājāpatyahaviṣāṃ prayājaśeṣeṇābhidhāraṇātsiddhiḥ |\ntasmāt- śeṣadhāraṇatatpātre saṃpādanīye- iti prāpte-\nbrūmaḥ- te ubhe na kartavye |\nabhidhāraṇasya śeṣapratipattirūpatvena haviḥsaṃskārakatvābhāvatt |\nna hi dṛṣṭe pratipādane satyadṛṣṭārthaḥ saṃskāro yuktaḥ |\ndṛṣṭaṃ ca juhvā riktīkaraṇam |\nanyathā prayājaśeṣopetāyāṃ juhvāmājyabhāgārthatayā gṛhyamāṇaṃ saṃkīryeta |\ntato riktīkaraṇarūpapapratipattyarthameva prakṛtau śeṣeṇābhidhāraṇam |\nastu vā tatra haviḥsaṃskāro 'pi tathāpi prājāpatyavapāyāmabhidhāraṇaṃ vyartham |\nrūkṣatvanivāraṇāya hyabhidhāryate |\nna ca prājāpatyavapāyā rūkṣatāsti |\nbrahmasāmnaivatadrūkṣatāyā nivāritatvāt |\nata eva- śrūyate- 'śamyā vā etarhi vapā yarhyanabhidhṛtā |\nbrahma vai brahmasāma yadbrahmasāmnyālabhate |\ntenāśamyāstenābhidhṛtāḥ iti |\nśamyā rūkṣaityarthaḥ |\ntasmāt- śeṣadhāraṇatatprātre na kartavye || MJaiNyC_4,1.28-29 ||\n(pañcadaśe samānayanasyā'jyadharmaprayojakatādhikaraṇe sūtre 40-41)\nsamānayanaṃ tu mukhyaṃ syāl liṅgadarśanāt / Jaim_4,1.40 /\nvacane hi hetvasāmarthye / Jaim_4,1.41 /\nSTART MJaiNy 4,1.30-32\ncaturthasya prayājasya homāyaupabhṛtaṃ ghṛtam /\njuhvāmānayatītyaupabhṛtaṃ naiṣāṃ prayojayet // MJaiNy_4,1.30 //\nprayojayedutā'nītiḥ prayājādyakhilārthatā /\nśrutaupabhṛta ājye 'to jauhavena vikalpanāt // MJaiNy_4,1.31 //\nna prayojakatā maivaṃ niyatārtha tu jauhavam /\natihāyeḍa ityukte caturthe sā prayojayet // MJaiNy_4,1.32 //\ndarśapūrṇamāsayoḥ śrūyate-'atihāyeḍo barhiḥ pratisamānayati juhvāmaupabhṛtam' iti |\nasyāyamarthaḥ- 'pañcāmāṃ prayājānāṃ madhye tṛtīyaḥ prayāja iṭ śabdena bahuvacanāntenābhidhīyate |\ntaṃ tṛtīyaṃ prayojamatikramya barhirnāmakaṃ caturtha prayājaṃ hotumupabhṛtsaṃjñakāyāṃ struci sthitaṃ ghṛtaṃ juhvāmānetavyam' iti |\ntadetadānayanamupabhṛtyājyagrahaṇasya na prayojakam |\ntathā hi- juhūpabhṛddhruvāsu tisṛṣu strukṣvājyagrahaṇaprakārastadviniyogaścaivamāmnāyate- caturjuhvāṃ gṛhṇāti, aṣṭāvupabhṛti, ' 'catughruvāyāṃ,' yajjuhvāṃ gṛhṇāti, prayājebhyastat' ' yadupabhṛti prayājāmuyājebhyastat' 'sarvasmai vā etadyajñāya gṛhyate yaddhruvāyāmājyam' iti |\ntatra- jauhavaṃ kevalaprayājārtham |\naupabhṛtaṃ tu prayājānuyājārthāmiti prayājeṣu jauhavamaupabhṛtaṃ ca vikalpate |\ntathā sati yadā jauhavena prayājā ijyante tadānīmaupabhṛtasyā'nayanameva māsti, kuta ānayanasya prayojakatvam |\nyadā tvaupabhṛtena prayājahomaḥ, tadānīmaupabhṛtasyardha pañcaprayājārtham, itaradanuyājārtham |\ntayoḥ prayājasādhanamartha prathamaprayājakāla eva juhvāmānītamiti na tasya caturthaprayājaṃ prati samānayanaṃ vidhīyate |\nyattvanuyājārthamitaradardhamupabhṛtyavaśiṣṭam, tanmadhye kiṃciccaturthaprayājaṃ prati samānetavyam |\ntattvanuyājaireva prayuktamiti na tasyā'nayanaṃ prayojakam- iti prāpte-\nbrūmaḥ- 'yajjauhavaṃ tatprayājatritayārtham, yattvaupabhṛtaṃ tadavaśiṣṭaprayājadvayārthamanuyājārtha ca'- ityevaṃ vākyadvayasya vyavasthāyāṃ saṃbhavantyāmaṣṭadoṣagrasto vikalpo nā'śrayituṃ śakyaḥ |\nyadā jauhavasvīkāraḥ, tadānīmaupabhṛtavākyasya prāptaṃ prāmāṇyaṃ parityajyeta, aprāptamaprāmāṇyaṃ svī kriyeta, punarapi kadācidaupabhṛtasvīkāre tyaktaṃ prāmāṇyaṃ svīkriyeta, svīkṛtamaprāmāṇyaṃ parityajyeta, ityaupabhṛtavākye catvāro doṣaḥ |\njauhavavākye 'pyevaṃ catvāraḥ, ityaṣṭau doṣāḥ |\nyathoktavyavasthā ca 'atihāyeḍa' itivākyādadhyavasīyate |\ntathā satyaupabhṛtasyānuyājā yathā prayojakāḥ, tathaiva caturthapañcamaprayājaniṣpādakamānayanamapi prayojakameva || MJaiNyC_4,1.30-32 ||\n(ṣoḍaśe- aupabhṛtajauhavayoḥ krameṇobhayānubhayārthatādhikaraṇe sūtrāṇi 42-45)\ntatrotpattir avibhaktā syāt / Jaim_4,1.42 /\ntatra jauhavam anuyājapratiṣedhārtham / Jaim_4,1.43 /\naupabhṛtaṃ tatheti cet / Jaim_4,1.44 /\nsyāj juhūpratiṣedhān nityānuvādaḥ / Jaim_4,1.45 /\nSTART MJaiNy 4,1.33-34\njuhūpabhṛddhruvāsvājyaṃ sarvārtha vā vyavasthitiḥ /\nsarvārthamaviśeṣātsyatprayājārtha hi jauhavam // MJaiNy_4,1.33 //\nprayājānuyājahetuḥ syādaupabhṛtabhājyakam /\ndhrauvamagnyārthamityeṣā vyavasthā vacanairmatā // MJaiNy_4,1.34 //\n'caturjuhvāṃ gṛhṇāti' ityādiṣu grahaṇavākyeṣu 'etadartham' iti viśeṣaniyāmakasyāśravaṇātpātratrayagatamājyaṃ sarvārtham- iti cet |\n'yajjuhvāṃ gṛhṇāti prayājebhyastat' - ityādibhirvākyairvyavasthāvagamāt || MJaiNyC_4,1.33-34 ||\n(saptadaśe- upabhṛti dvicaturgṛhītācaraṇādhikaraṇe sūtrāṇi 46-48)\ntadaṣṭasaṃkhyaṃ śravaṇāt / Jaim_4,1.46 /\nanugrahāc ca jauhavasya / Jaim_4,1.47 /\ndvayos tu hetusāmarthayaṃ śravaṇaṃ ca samānayane / Jaim_4,1.48 /\nSTART MJaiNy 4,1.35-36\naṣṭāvupabhṛtītyatra kimaṣṭaikagrahe vidhiḥ /\ncaturdvayagrahe vā'dyaḥ syādaṣṭaśrutimukhyataḥ // MJaiNy_4,1.35 //\ncaturgṛhītaṃ homāṅgaṃ phalavattvānna bādhyate /\ncaturdvitvaṃ lakṣyate 'taḥ sahānītyarthayaṣṭatā // MJaiNy_4,1.36 //\ngrahaṇavākye 'caturjuhvāṃ gṛhṇāti' ityatra yathā catuḥsaṃkhyāviśiṣṭamekaṃ havirgrahaṇaṃ vihitam, tathaiva 'aṣṭāvupabhṛti' ityatrāpyaṣṭasaṃkhyāviśiṣṭamekaṃ havigrahaṇaṃ vidhātavyam' na tu caturgṛhītadvayam |\ntathā satyaṣṭaśrutermukhyatvāvagamāt |\naṣṭasaṃkhyāvayavabhūtayordvayoścatuḥsaṃkhyayorvidhāne satyaṣṭaśabdasyāvayavalakṣaṇā prasajyeta- iti prāpte-\nbrūmaḥ- prasajyatāṃ nāma lakṣaṇa |\nmukhyārthasvīkāre homavākyavirodhāpatteḥ |\n'caturgṛhītaṃ juhroti' ityanārabhya śrutaṃ vākyaṃ homamātroddeśena caturgṛhītaṃ vidadhāti |\nyadyapyetatsarvahomaviṣayatayā sāmānyarūpam, aupabhṛtaṃ tu prayājānuyājaviṣayatayā viśeṣarūpam, tathāpi homasya phalavattvena prādhānyāt, grahaṇasya homārthatvenopasarjanatvāt, pradhānānusāreṇa caturgṛhītameva yuktam, na tūpasarjanānusāreṇāṣṭagṛhītam |\ntasmāt- upabhṛti caturgṛhītadvayaṃ vidhīyate |\ntatraikaṃ caturgṛhītaṃ haviścaturthapañcamaprayājārtham |\naparaṃ tvanuyājārtham |\nnanvevaṃ tarhi caturgṛhītasyaiva haviṣṭvāt 'caturupabhṛti' ityeva vidhātavyam, na tu 'aṣṭāvupabhṛti' iti vidhiryuktaḥ- iti cet |\ntathā satyanuyājārtha dvitīyaṃ caturgṛhītaṃ na sidhyet |\natha tadapi vākyāntareṇa vidhīyate, tadānīmupabhṛtaḥ prathamena caturgṛhītenāvaruddhatvāddvitīyasmai pātrāntaramanviṣyeta |\nyadi 'upabhṛti' ityeva dvitīyamapi caturgṛhītaṃ vidhīyate, tadā caturgṛhītadvayasya pṛthagevānuṣṭhānādupabhṛtyekaprayatnenā'nayanaṃ na sidhyet |\nata ubhayasya samīpabhūmyānayanārtham 'aṣṭāvupabhṛti' ityucyate |\ntasmātsāhityārthamaṣṭaśabdaprayoge 'pi iviṣṭvasiddhaye caturgṛhīte atra vidhīyete || MJaiNyC_4,1.35-36 ||\niti śrīmādhavīye jaiminīyanyāyamālāvistare caturthādhyāyasya prathamaḥ pādaḥ\natha caturthādhyāyasya dvitīyaḥ pādaḥ /\n(prathame svarośrchedanādyaprayojakatādhikaraṇe sūtrāṇi 1-6)\nsvarus tv anekaniṣpattiḥ svakarmaśabdatvāt / Jaim_4,2.1 /\njātyantarāc ca śaṅkate / Jaim_4,2.2 /\ntadekadeśo vā svarutvasya tannimittatvāt / Jaim_4,2.3 /\nśakalaśruteś ca / Jaim_4,2.4 /\npratiyūpaṃ ca darśanāt / Jaim_4,2.5 /\nādāne karotiśabdaḥ / Jaim_4,2.6 /\nSTART MJaiNy 4,2.1-2\ndvitīye pāde prathamādhikaraṇamāracayati-\nsvaruṃ kuruta ityatra svaruryūpātpṛthakchidām /\nprayojayonna vā'dyo 'stu viśiṣṭasya vidhānataḥ // MJaiNy_4,2.1 //\nādyasya yūpakhaṇḍasya svarutvākhyaviśeṣaṇe /\nvihite lāghavaṃ tasmādanuniṣpanna eva saḥ // MJaiNy_4,2.2 //\nagnīṣomīyapaśau śrūyate- 'yūpasya svaruṃ karoti' iti |\ntatra yūpo yathā chedanasya prayojakaḥ, tathā svarurapi cchedanaṃ prayojayati |\nkutaḥ- 'karoti' ityanena viśiṣṭavidhipratīteḥ |\nkarotidhātorhi bhāvanā mukhyor'thaḥ |\ntatra yūpaśabdopalakṣitaḥ svādiravṛkṣaḥ karaṇam |\nchedanādiritikartavyatā, 'chimnena vṛkṣeṇa svarurutpādanīyaḥ' iti viśiṣṭavidhiḥ |\nutpannasya svarorviniyoga evamāmnātaḥ- 'svaruṇā paśumanakti' iti |\ntasmāt- svaruśchedanasya prayojakaḥ- iti prāpte-\nbrūmaḥ- 'chidyamānasya yūpasya yaḥ prathamaṃ pattitaḥ śakalaḥ sa svaruḥ' iti svarutvanāmamātravidhau lāghavādyūpavatsvarurnacchedanasya prayojakaḥ |\nkiṃtu yūpaprayukte chedane svayamanuniṣpadyate || MJaiNyC_4,2.1-2 ||\n(dvitīye śākhāyā āhāryatādhikaraṇe sūtram -)\nśākhāyāṃ tatpradhānatvāt / Jaim_4,2.7 /\nSTART MJaiNy 4,2.3\nprācīmāharatītyatra dikśākhā vāstu dikśrutaiḥ /\nāhāryatvaṃ diśo nāsti śākhā tenopalakṣyate // MJaiNy_4,2.3 //\ndarśapūrṇamāsayoḥ 'yatpalāśaśākhayā vatsānavākaroti' iti palāśaśākhāṃ prakṛtya śrūyate- 'yatprācīmāharet, devalokamabhijayet' iti |\ntatra prācīśabdasya digvācitvāddigāharaṇaṃ vidhīyata iti cet |\nato vṛkṣasya prācī śākhātropalakṣyate |\ntathā sati prakṛtānugraho bhavati || MJaiNyC_4,2.3 ||\n(tṛtīye chedanasya śākhāprayuktatādhikaraṇe sūtre 8-9)\nśākhāyāṃ tatpradhānatvād upaveṣeṇa vibhāgaḥ syād vaiṣamyaṃ tat / Jaim_4,2.8 /\nśrutyapāyāc ca / Jaim_4,2.9 /\nSTART MJaiNy 4,2.4-6\nśākhāṃ chittvopaveṣaṃ ca mūle kurvīta śākhayā /\nnudedvatsāmkapālāni sthāpayedupaveṣataḥ // MJaiNy_4,2.4 //\ndvayaṃ prayojakaṃ chittervatsāpākṛtireva vā /\nādyo 'gramūlayoratra vibhajya viniyogataḥ // MJaiNy_4,2.5 //\nupaveṣaṃ karotīti sākāṅkṣo 'nyārthamūlataḥ /\npūryate 'to 'nuniṣpādī sa tasmādyujyate 'ntimaḥ // MJaiNy_4,2.6 //\ndarśapūrṇamāsayoḥ śrūyate- 'mūlataḥ śākhāṃ parivāsyopaveṣaṃ karoti' iti |\nyeyaṃ palāśaśākhāṃ chittvā vakṣādāhṛtā, tāṃ punaśchittvā mūlabhāgaḥ prādeśaparimita upaveṣaḥ kāryaḥ |\ntayoragramūlayoḥ śākhābhāgayoḥ pṛthagviniyoga āmnātaḥ- 'śākhayā vatsānapākaroti |\nupaveṣeṇa kapālānyupadadhāti' iti |\ntadidaṃ kāryadvayaṃ vṛkṣacchedena samāhṛtayā śākhayā niṣpadyate |\ntasmāt- ubhayamapi cchedanāharaṇādeḥ prayojakam- iti cet |\n'upaveṣaṃ karoti' ityukte 'kena dravyeṇa ityākāṅkṣāyāṃ 'mūlataḥ' iti vaktavyam |\npunarapi 'kasya mūlam' ityākāṅkṣāyāṃ 'vatsāpākaraṇārtha chinnāyāḥ palāśaśākhāyā mūlam' ityākāṅkṣā pūraṇīyā |\ntasmācchedane vatsāpākaraṇameva prayojakam |\nnanu-ādyacchedane tathāstu, dvitīyacchedanasyopaveṣaḥ prayojakaḥ |\nparivāsanasaṃpannena mūlenopaveṣakartavyatāvidhānāt |\nanyathā 'parivāsyopaveṣaṃ karoti' iti samānakartṛtvapūrvakālatvavācino sthappratyayasyānupapatteḥ, iti cet |\nparivāsanasyopaveṣasaṃbandho vākyena pratīyate |\nśākhāsaṃbandhastu 'śākhām' iti dvitīyāśrutyā |\npūrvacchinnāyā api śākhāyāḥ punarmūlāpādānakacaśchedo 'pekṣitaḥ |\nanyathā samūlāṃ śākhāṃ hastenodyamya vatsāpākaraṇaṃ duḥśakaṃ syāt |\nata eva 'mūlataḥ' ityapādāne pañcamau śrutā |\ntathā sati prathamacchedanāpādānabhūto vṛkṣo 'saṃskṛtatvādyathā laukikaḥ, tathā dvitīyacchedanāpādānabhūtaṃ mūlamapi laukikakāṣṭham |\navaśyamaṅgāreṣu kapālopadhāne kasyacitkāṣṭhasyopādānamarthātprāptaṃ tadevātra 'upaveṣaṃ karoti' ityanūdyate |\nśākhāṃ parivāsya parityakte mūle saṃnihite sati kapālopadhānārtha kāṣṭhāntarānveṣaṇaprayāso na kartavyaḥ- iti vākyārthaḥ |\nevaṃ ca sati dohanarahitāyāṃ paurṇamāsyāṃ vatsāpākaraṇārthāyāḥ śākhāyā abhāvādupaveṣāya śākhāchedo na kartavyaḥ || MJaiNyC_4,2.4-6 ||\n(caturthe śākhāpraharaṇasya pratipattikarmatādhikaraṇe sūtrāṇi 10-13)\nharaṇe tu juhotir yogasāmānyād dravyāṇāṃ cārthaśeṣatvāt / Jaim_4,2.10 /\npratipattir vā śabdasya tatpradhānatvāt / Jaim_4,2.11 /\narthe 'pīti cet / Jaim_4,2.12 /\nna tasyānadhikārād arthasya ca kṛtatvāt / Jaim_4,2.13 /\nSTART MJaiNy 4,2.7-9\nprastaraṃ śākhayā sārdha praharetprahṛtistviyam /\nśākhāyā arthakarmatvaṃ pratipattirutocitā // MJaiNy_4,2.7 //\nvihitaḥ prastare yāgaḥ śākhāyāḥ sāhacaryataḥ /\ntathātvādarthakarmatve hṛtiḥ śākhāṃ prayojayet // MJaiNy_4,2.8 //\nharatiryāgavācī no pratipattistato bhavet /\npaurṇamāsyāṃ tato naiva hṛtiḥ śākhāṃ prayojayet // MJaiNy_4,2.9 //\ndarśapūrṇamāsayoḥ śrūyate- 'saha śākhayā prastaraṃ praharati' iti |\ntatra śākhāpraharaṇamarthakarma |\nprahṛtiśabdena yāgasyābhidhānāt |\netacca 'sūktavākena prastaraṃ praharati' ityetadvākyamudāhṛtya vicāritam |\nprastarapraharaṇasya yāgatve tatsāhacaryācchākhāpraharaṇamapi yāga evetyarthakarma syāt |\narthāya kratusāphalyaprayojanāya kriyamāṇamarthakarma |\ntataḥ praharaṇena paurṇamāsyāmapi palāśaśākhā prayujyate- iti prāpte, brūmaḥ- 'sūktavākena prastaraṃ praharati' ityatra haratidhātoryāgavācitvaṃ noktam |\nkiṃtu māntravarṇikadevatāmupalabhya dravyadevatābhyāṃ yāgaḥ kalpitaḥ |\nśākhāpraharaṇe tu nāsti devatā |\ntato yāgasya kalpayitumaśakyatayā haratidhāturatra svavācyārthaparityāgamevā'caṣṭe |\ntathā sati vatsāpākaraṇa upayuktāyāḥ palāśaśākhāyā upayogāntarābhāvādyāgadeśe 'vakāśalābhāya yatra kvāpyavasyaṃ parityāge prāpte śāstreṇā'havanīya eva tyāgo niyamyate |\nanena ca śāstrīyatyāgena śākhāyāḥ pratipattirbhavati |\npratipattirnāma saṃskārarūpo dṛṣṭor'thaḥ |\nyathā rājñā carvitasya trāmbūlasya sauvarṇe patadgrahe prakṣepaḥ, tadvat |\ntataḥ praharaṇaṃ pratipattikarma |\ntene ca tadabhāve 'pi kratuvaikalyābhāvāt, paurṇamāsyāṃ svasiddhihetubhūtāṃ śākhāṃ na prayojayati || MJaiNyC_4,2.7-9 ||\n(pañcame ninayanasya pratipattikarmatādhikaraṇe sūtre 14-15)\nutpattyasaṃyogāt praṇītānām ājyavad vibhāgaḥ syāt / Jaim_4,2.14 /\nsaṃyavanārthānāṃ vā pratipattir itarāsāṃ tatpradhānatvāt / Jaim_4,2.15 /\nSTART MJaiNy 4,2.10-11\npraṇītābhistu saṃyauti vedyāṃ ninayatīti kim /\napāṃ dve prāpake kiṃvā haviḥsaṃyavanaṃ tathā // MJaiNy_4,2.10 //\napaḥ praṇayatītyukteḥ samatvādubhayārthatā /\nśrutyā saṃyavanārthāstā ninīteḥ pratiprattitā // MJaiNy_4,2.11 //\ndarśapūrṇamāsayoḥ śrūyate- 'apaḥ praṇayati' iti |\ncamasena pātreṇa praṇītānāṃ tāsāmapāṃ |\nprayojanamevaṃ śrūyate- 'praṇītābhirhavīṃṣi saṃyauti' iti, 'antarvedi praṇītā bhinayati' iti ca |\nhavīṃṣi puroḍāśārthāni piṣṭhāni |\ntatra haviḥsaṃyavanaṃ vedyāṃ ninayanaṃ cetyatadubhayamapāṃ praṇayanasya prayojakam |\n'apaḥ vrajayati' ityasya pramayanotpattivākyasyobhayatra samānatvāt |\nna hyasminvākye saṃyavanasya kaścidviśeṣasaṃbandhaḥ pratīyate- iti cet |\nviniyogavākye 'praṇītābhiḥ' iti tṛtīyāśrutyā saṃyavanasādhanatvāvagamāt, saṃyavanameva prayojakam |\nninayanavākye tu 'praṇītāḥ' ityanayā dvitīyayā saṃskāryatvāvagamānninayanaṃ pratipattirūpaḥ saṃskāra iti na praṇayanasya prayojakam || MJaiNyC_4,2.10-11 ||\n(ṣaṣṭhe daṇḍadānasyārthakarmatādhikaraṇe sūtrāṇi 16-18)\nprāsanavan maitrāvaruṇāya daṇḍapradānaṃ kṛtārthatvāt / Jaim_4,2.16 /\narthakarma vā kartṛsaṃyogāt sragvat / Jaim_4,2.17 /\nkarmayukte ca darśanāt / Jaim_4,2.18 /\nSTART MJaiNy 4,2.12-13\nmaitrāvaruṇake daṇḍadānasya pratipattitā /\nutārthakarmatā'dyo 'stu dhāraṇe kṛtakṛtyataḥ // MJaiNy_4,2.12 //\nsthitvā praiṣānuvacane daṇḍo 'pekṣyor'thakarma tat // MJaiNy_4,2.13 //\njyotiṣṭome śrūyate- 'krīte some maitrāvaruṇāya daṇḍaṃ prayacchati' iti |\ntadetaddaṇḍadānaṃ pratipattikarma |\ndaṇḍasya yajamānadhāraṇena kṛtakṛtyatvāt |\nyajamāno hyadhvaryuṇā dīkṣāsiddhayartha dattaṃ daṇḍamāsomakrayāddhārayati |\nata evā'mnātam- 'daṇḍena dīkṣayati' iti, 'yaddīkṣitāya daṇḍaṃ prayacchati' iti ca |\ntasmādupayuktasya daṇḍasya dānaṃ pratipattiḥ- iti cet |\ndaṇḍe bhaviṣyadupayogasyāpi sadbhāvāt |\nyadā maitrāvaruṇaḥ sthitvā praiṣānanuvadati, tadānīmavalambanāya daṇḍo 'pekṣitaḥ |\nata evā'mnātam- 'daṇḍīpraiṣānanvāha' iti |\ntathā sati pratipattikarmarūpādupayuktasaṃskārādarthakarmarūpa upayokṣyamāṇasaṃskāraḥ praśastaḥ |\nupayojayitumeva hi sarvatra saṃskārasya pravṛttiḥ |\nupayukte tu pratipattirūpasya saṃskārasyākṣaramātraparyavasāyitvena kārye paryavasānābhāvādapraśastatvam |\ntasmāt- maitrāvaruṇasaṃskārāya daṇḍadānamarthakarma |\ntathā sati nirūḍhapaśāvasatyapi dīkṣite daṇḍasaṃpādanasyaitaddānaṃ prayojakam || MJaiNyC_4,2.12-13 ||\n(saptame prāsanasya pratipattikarmatādhikaraṇe sūtram)\nutpattau yena saṃyuktaṃ tadarthaṃ tat, śrutihetutvāt tasyārthāntaragamane śeṣatvāt pratipattiḥ syāt / Jaim_4,2.19 /\nSTART MJaiNy 4,2.14\ncātvāle kṛṣṇaśṛṅgasya prāso yaḥ sor'thakarma vā /\npratipattiḥ sārthakatvādādyo 'ntyo 'ntyo 'stūpayogataḥ // MJaiNy_4,2.14 //\njyotiṣṭome śrūyate- 'prattāsu dakṣiṇāsu cātvāle kṛṣṇaviṣāṇāṃ prāsyati' iti |\nyajamānena dasā dakṣiṇā ṛtvigbhiryadā nītāḥ, tadā yajamānaḥ svahaste dhṛtaṃ kṛṣṇamṛgasya śṛṅgaṃ cātvālanāmake garte parityajet |\nso 'yaṃ parityāgor'thakarma |\npratipattitayāpūrvābhāvena nirarthakaḥ syāt |\nato 'pūrvalābhāyārthakarmatvam- iti cet |\n'kṛṣṇaviṣāṇayā kāṇḍūyate' iti tṛtīyāśrutyā yajamānaśiraḥkaṇḍūtāvupayuktasya viṣāṇasya pratipaśyapekṣatvāt |\nna ca pratipattāvatyantamapūrvābhāvaḥ |\n'cātvāla eva prāsanam' ityevaṃvidhasya niyamasya vaidhatvena prāsanakriyāprayuktāpūrvābhāve 'pi niyamāpūrvasadbhāvāt |\ntasmāt- prāsanaṃ pratipattikarma || MJaiNyC_4,2.14 ||\n(aṣṭame- avabhṛyagamanasya pratipattikarmatādhikaraṇe sūtrāṇi 20-22)\nsaumike ca kṛtārthatvāt / Jaim_4,2.20 /\narthakarma vābhidhānasaṃyogāt / Jaim_4,2.21 /\npratipattir vā tannyāyatvād deśārthāvabhṛthaśrutiḥ / Jaim_4,2.22 /\nSTART MJaiNy 4,2.15-16\npātrasyāvamṛthe somaliptasya nayanaṃ tu kim /\nsādhanaṃ pratipattirvā yanti tenetyataḥ śruteḥ // MJaiNy_4,2.15 //\nprāptā sādhanatā maivaṃ puroḍāśahabiṣṭvataḥ /\npātrasya tadasaṃbandhātprakṣepaḥ pratipattaye // MJaiNy_4,2.16 //\njyotiṣṭome śrūyate- 'caturgṛhītaṃ vā etadyajñasya yadṛjīṣam, yadgrāvāṇaḥ, yadaudumvarī, yadadhiṣavaṇaphalake, tasmādyatkiṃcitsomaliptaṃ draṣyam, tenāvabhṛdyaṃ yanti' iti |\nniṣpīḍitasya somasya nīraso bhāga ṛjīṣam |\ntadetadṛjīṣagrāvādikaṃ somābhiṣavādau somena lipyate |\ntasya lipsasya sarvasyāvabhṛthasādhanatvamabhyupeyam |\n'tenāvamṛthaṃ yanti' iti tṛtīyāśrutyāvabhṛthasādhanatvāvagamāt |\ntasmātsomaliptaṃ dravyamavabhṛdye haviṣṭvena nīyate- iti cet |\n'vāruṇenakapālenāvabhṛthamavayanti' ityanenotpattivākyaśiṣṭhapuroḍāśahaviṣāvaruddhi'vabhṛthe somaliptapātrasya haviṣṭvena saṃbandhāsaṃbhavāt |\ntathā satyavabhṛthaśabdena tadartha deśaṃ lakṣayitvā tasmindeśe somaliptasya pātrasya nayanamatra vidhīyate |\ntacca nayanaṃ pratipattaye bhavati |\npātrasya pūrvamupayuktatvāt |\ntasmāt- etatpratipattikarma || MJaiNyC_4,2.15-16 ||\n(navame kartṛdeśakālavidhīnāṃ niyamārthatādhikaraṇe sūtre 23-24)\nkartṛdeśakālānām acodanaṃ prayoge nityasamavāyāt / Jaim_4,2.23 /\nniyamārthā vā śrutiḥ / Jaim_4,2.24 /\nSTART MJaiNy 4,2.17-18\nsame yajeta deśāderanuvādo 'thavā vidhiḥ /\nprayogānupapasyaiva prāptatvādanuvādatā // MJaiNy_4,2.17 //\nsame vā viṣame veti pākṣikatvanivṛttaye /\naprāptāṃśānupātena niyamo 'tra vidhīyate // MJaiNy_4,2.18 //\nidamāmnāyate- 'same darśapūrṇamāsābhyāṃ yajeta', 'prācīnapravaṇe vaiśvadevena yajeta' 'paurṇamāsyāṃ paurṇamāsyā yajeta' 'amāvāsyāyāmamāvāsyayā yajeta' 'paśubandhasya yajñakratoḥ ṣaḍṛtvijaḥ' 'darśapūrṇamāsayoryajñakratvoścatvāra ṛtvijaḥ' 'cāturmāsyānāṃ yajñakratūnāṃ pañcartvijaḥ' 'agnihotrasya yajñakratoreka ṛtvik' 'saumyasyādhvarasya yajñakratoḥsaptadarśītvajaḥ' 'somena yajeta' iti |\nkratuśabde mānasa upāsane 'pi vartate |\n'sa kratuṃ kurkṣīta manomayaḥ prāṇaśarīraḥ' ityatra kratuśabdena dhyānavidhānāt |\ntadvyāvṛttaye 'yajñakratoḥ' iti viśeṣyate |\ntatra deśakālakartṛdravyāṇi na vidhīyante, kiṃtvanuśrūyante |\nna hi deśādibhirvinā prayogaḥ saṃbhavati |\nator'thāpattyā tatprāptiḥ- iti cet |\narthāpattyā pākṣikī samadeśādiprāptiḥ |\nviṣamadeśādīnāmapi saṃbhavāt |\ntato yasminpakṣe prāptirnāsti tasminpakṣe samadeśādayo vidhīyante || MJaiNyC_4,2.17-18 ||\n(daśame dravyaguṇavidhānasya niyamārthatādhikaraṇe sūtram-)\ntathā dravyeṣu guṇaśrutir utpattisaṃyogāt / Jaim_4,2.25 /\nSTART MJaiNy 4,2.19\nśvetālambho 'nuvādo vā śvaityasya vidhiragrimaḥ /\ndravyadvāreṇa tatprapteḥ pūrvavattanniyamyate // MJaiNy_4,2.19 //\nidamāmnāyate- 'vāyavyaṃ śvaitamālabheta bhūtikāmaḥ' iti |\ntatra śvaityaguṇasya dravyanirapekṣasya kriyānvayābhāvāddravyasahitasya tadanvaye dravyanirapekṣasya kriyānvayābhāvāddravyasahitasya tadanvaye dravyavidhinaivā'varjanīyatayā tatprāpteranuvādaḥ śvaityasya- iti cet |\npūrvanyāyena pākṣikatvanivṛttaye niyamavidhitvāṅgīkārāt || MJaiNyC_4,2.19 ||\n(ekādaśe- avadhātādisaṃskāravidhānasya niyamārthatādhikaraṇe sūtram)\nsaṃskāre ca tatpradhānatvāt / Jaim_4,2.26 /\nSTART MJaiNy 4,2.20\navaghāte 'pi niyamo deśādāviva tena saḥ /\npradhānena prayuktaḥ syātsaṃbandhaḥ prakriyoktitaḥ // MJaiNy_4,2.20 //\nyathā deśakālakartṛdravyāṇāṃ pakṣe prāptau niyamo vihitaḥ, evamavaghāto 'pi taṇḍulaniṣpattyartha lokataḥ prāpte 'pi pākṣikanakhavidalanādivyāvṛttaye niyamyate |\nsati cāvadhatasya vidhau pradhānenā'gneyādiyāgenāsau prayujyate |\nna cātra saṃbandhābhāvādaprayuktiriti vācyam |\npradhānayāgaprakaraṇapaṭhitatvena saṃbandhasiddhiḥ |\ntasmāt- avaghātādayo vidhīyante pradhānena prayujyante ca || MJaiNyC_4,2.20 ||\n(dvādaśe yāgahomasvarūpanirūpaṇādhikaraṇe sūtre 27-28)\nyajati codanādravyadevatākriyaṃ samudāye kṛtārthatvāt / Jaim_4,2.27 /\ntadukte śravaṇāj juhotir āsecanādhikaḥ syāt / Jaim_4,2.28 /\nSTART MJaiNy 4,2.21-23\nanirūpyā nirūpyā vā yāgahomadadātayaḥ /\ntyāgādādyo yajistyāgaḥ prakṣepo homa iṣyate // MJaiNy_4,2.21 //\nākāṅkṣā yāgaśabdasya tyāgenaiva nivartate /\nyāgasyopari homasya vidheḥ kṣepāvasānatā // MJaiNy_4,2.22 //\nsvīyaṃ dravyaṃ parityajya parakīyaṃ yathā bhavet /\ntathā saṃpādanaṃ dānaṃ tyāge 'pyeṣāmiyaṃ bhidā // MJaiNy_4,2.23 //\nidamāmnāyate- 'somena yajeta' agnihotraṃ juhoti' 'hiraṇyamātreyāya dadāti' iti |\ntatra yāga-homa-dāna-śabdānāmarthā na nirūpayituṃ śakyante |\ntriṣvapi dravyatyāgasya sadbhāvāt |\ntato vidheyānāmarthānāṃ pradhānabhūtānāmanirṇayāt, itaratra vidhyanuvādavivekaḥ pūrvokto vyarthaḥ- iti cet |\ndevatāmuddiśya dravyatyāgo yāgaḥ |\ntyaktasya vahnau prakṣepo homaḥ |\nsvakīyadravyasya svatvanivṛttipūrvakaṃ parasvatvāpādanaṃ dānam |\niti sunirūpā ete padārthāḥ |\n'darśapūrṇamāsābhyāṃ svargakāmo yajeta' itivihitasya yāgasyopari 'caturavattaṃ juhoti' iti homasya vidhānāt 'tyāgamātrātmako yāgaḥ, prakṣepādhiko homaḥ' ityavagamyate |\nyatra tu yajatyādipadaṃ na śrutam, kiṃtu 'āgneyo 'ṣṭākapālaḥ' ityetāvadave śrutam, tatrāpyuddeśyāyā devatāyāstvajanīyadravyasya ca śrutatvāduddeśatvāgarūpo yāgo 'thasiddhaḥ |\ntasmāt- pradhānavidheyānāṃ yāgādīnāṃ sunirūpitatvādvidhiviveko na vyarthaḥ || MJaiNyC_4,2.21-23 ||\n(trayodaśe barhiṣa ātithyādisādhāraṇyādhikaraṇe sūtre 29-30)\nvidheḥ karmāpavargitvād arthāntare vidhipradeśaḥ syāt / Jaim_4,2.29 /\napi votpattisaṃyogād arthasaṃbandho 'viśiṣṭānāṃ prayogaikatvahetuḥ syāt / Jaim_4,2.30 /\nSTART MJaiNy 4,2.24-25\nsādhāraṇyavidhirvā'dyastadīyasyopasaṃhṛteḥ // MJaiNy_4,2.24 //\nvarhiḥ śrutyaikatābhānānnātideśasya lakṣaṇā /\nātithyayopasadbhiśva barhiretatprayujyate // MJaiNy_4,2.25 //\njyotiṣṭome śrūyate- 'yadātithyāyāṃ barhiḥ, tadupasadām, tadagnīṣomīyasya ca' iti |\nkrītaṃ somaṃ śakaṭe 'vasthāpyaprācīnavaṃśaṃ pratyānayane 'bhimukho yāmiṣṭiṃ nirvapati seyamātithyā |\ntata ūrdhva triṣu dineṣvanuṣṭhīyamānā upasadaḥ |\naupavasathye dine 'nuṣṭheyo 'gnīṣobhīyaḥ |\ntatra- ātithyeṣṭau vihitaṃ yadbarhiḥ, tadyadi tasyā iṣṭerācchidyopasatsu vidhīyeta, tadānīmātithyāyāṃ vidhānamanarthakaṃ syāt |\nyadi ca tatropayuktamitaratra vidhīyeta, tadā viniyuktaviniyogarūpo virodhaḥ syāt |\ntasmāt- ātithyābarhiṣo ye dharmā aśvabālatvādayaḥ, te dharmā upasatsūpasaṃhriyante- ityatideśaparaṃ vākyam- iti prāpte, -\nbrūmaḥ- barhiḥ śabdasya dharmātideśatve lakṣaṇā prasajyeta |\nśrutyā tu barhiṣa ātithyopasadagnīṣomīyeṣyekatvaṃ pratibhāti |\nataḥ sādhāraṇyamatra vidheyam |\nātithyārtha yadbarhirupādīyate tanna kevalamātithyārtham, kiṃtūpasadarthamagnīṣomīyārtha copādeyamiti vidhivākyasyārthaḥ |\ntasmāt- ātithyopasadagnīṣomīyāstrayo 'pyasya barhiṣaḥ prayojakāḥ || MJaiNyC_4,2.24-25 ||\niti śrīmādhavīye jaiminīyanyāyamālāvistare caturtādhyāyasya dvitīyaḥ pādaḥ\natha caturthādhyāyasya tṛtīyaḥ pādaḥ /\n(prathame dravyasaṃskārakarmaṇāṃ kratvarthatādhikaraṇe sūtrāṇi - 1-3)\ndravyasaṃskārakarmasu parārthatvāt phalaśrutir arthavādaḥ syāt / Jaim_4,3.1 /\nutpatteś cātatpradhānatvāt / Jaim_4,3.2 /\nphalaṃ tu tatpradhānāyām / Jaim_4,3.3 /\nSTART MJaiNy 4,3.1-2\njuhvāḥ parṇamayītvena na pāpaśrutirañjanāt /\nvairidṛgvṛñjanaṃ, varma prayājaiḥ, puruṣāya kim // MJaiNy_4,3.1 //\nkratave vāgrimo mānātphalasya na hi sādhyatā /\nvibhāti kratave tasmādarthavādaḥ phalaṃ bhavet // MJaiNy_4,3.2 //\nidamāmnāyate- 'yasya parṇamayī juhūrbhavati na sa pāpaṃ ślokaṃ śṛṇoti' 'yadāṅkte cakṣureva bhrātṛvyasya vṛṅkte' 'yatprayājānuyājā ijyante varma vā etadyajñasya kriyate, varma yajamānasya bhrātṛvyābhibhūtyai' iti |\ntatra- yajjuhūprakṛtibhūtaṃ parṇadravyam, yaścāñjanena cakṣuṣaḥ saṃskāraḥ, yacca prayājānuyājarūpaṃ varma tacci dvayaṃ puruṣārthatvena vidhīyate |\npāpaślokaśravaṇādirāhityādeḥ puruṣasaṃbandhiphalasya pratibhānāt- iti cet |\nphalaṃ hi sādhyaṃ bhavati |\nna cātra sādhyatā pratibhāsate |\n'na śṛṇoti vṛṅkte, varma kriyate, iti vartamānatvanirdeśāt |\nataḥ kratvarthā ete vidhavaḥ |\ntatra parṇamayītvasyānārabhyādhītasyāpi vākyena kratusaṃbandhaḥ |\nsaṃskāravarmaṇostu prakaraṇena kratvarthānāṃ tu kratuniṣpādanavyatirekeṇa phalākāṅkṣāyā abhāvādvartamānanirdeśasva vipariṇāmaṃ kṛtvāpi phalaṃ kalpayituṃ na śakyam |\ntasmāt- phalavattvabhramahetuḥ pāpaślokaśravaṇarāhityādirarthavādaḥ || MJaiNyC_4,3.1-2 ||\n(dvitīye naimittikānāmanityārthatvādhikaraṇe sūtram-)\nnaimittike vikāratvāt kratupradhānam anyat syāt / Jaim_4,3.4 /\nSTART MJaiNy 4,3.3-4\nmṛnmaye praṇayetkāmī nitye 'pyetadutetarat /\nākāṅkṣā saṃnidhiścāsti tasmānnitye 'pi mṛnmayam // MJaiNy_4,3.3 //\nkāmārthatvādayogyatvaṃ sāmānyavihitena ca /\nākāṅkṣāyā nivṛttatvānnityārthamitaradbhavet // MJaiNy_4,3.4 //\n'apaḥ praṇayati' iti praṇayanasya nityapyoge 'pi mṛnmayapātrameva sādhanam |\nnitye 'pi pātratvā'phaṅkṣitatvāt |\nna ca lokasidhdaṃ kiṃcitpātramupādīyate-iti vācyam |\naupte karmaṇyatyantamaśrutācchrutasya saṃnihitatvāt- iti prāpte-\nbrūmaḥ- kāmārtha mṛnmayamāmnātam |\ntacca sati kāme yogyam |\nna hi pākṣikaṃ kāmaṃ nimittīkṛtya pravṛttaṃ nityasya yogyaṃ bhavati |\npātrākāṅkṣā tu sāmānyato vihitena nivartate |\n'apaḥ praṇayati'iti hi pātraviśeṣamanupanyasya vihitam |\nvañcānyathānuparpannaṃ tatpātraṃ kiṃcitsāmānyena kalpayati |\ntasmānnityaprayoge tatkāmyaṃ mṛnmartha nānveti, kiṃtvitaratpātraṃ yatkiṃcidupādeyam |\n-'camasenāpaḥ praṇayet iti nitye pātraṃ vidhīyate-iti vidhīyate |\ntarhi kṛtvācintāstu || MJaiNyC_4,3.3-4 ||\nekasya tūbhayatve saṃyogapṛthaktvam / Jaim_4,3.5 /\nśeṣa iti cet / Jaim_4,3.6 /\nnārthapṛthaktvāt / Jaim_4,3.7 /\nSTART MJaiNy 4,3.5\ndaghnā tvindriyakāmasya nitye 'nyaduta taddadhi /\nanyatsyātpūrvavanmaivaṃ saṃyogasya pṛthaktvataḥ // MJaiNy_4,3.5 //\nagnihotre śrūyate- 'dadhnendriyakāmasya juhuyāt' iti |\ntatra- dadhnaḥ kānyatvānnitye 'gnihotre pūrvanyāyena taddadhi na prayoktavyam |\nkiṃtvanyadeva kiṃciddravyam- iti cet |\n'dadhnā juhoti' ityasminvākyāntare kāmasaṃyogamupanyasya nityahomasaṃyogena dadhividhānāt |\ntasmāt- ekasyāpi dadhno vākyadvayena nityatvaṃ kāmyatvaṃ cāviruddham |\nevamagnīṣomīyapaśau- 'khādire badhnāti' 'khādiraṃ vīryakāmasya yūpaṃ |\nkurvīta' ityudāharaṇīyam || MJaiNyC_4,3.5 ||\n(caturthe payovratādīnāṃ kratudharmatādhikaraṇe sūtre 8-9)\ndravyāṇāṃ tu kriyārthānāṃ saṃskāraḥ kratudharmaḥ syāt / Jaim_4,3.8 /\npṛthaktvādvyavatiṣṭheta / Jaim_4,3.9 /\nSTART MJaiNy 4,3.6\npayo vrataṃ brāhmaṇasya puṃse tatkratave 'thavā /\npuṃyogādabrimo maivaṃ naiṣphalyātkratuśeṣatā // MJaiNy_4,3.6 //\njyotiṣṭome dīkṣitasyānnabhojanābhāve vratamāmnāyate- 'payo vrataṃ brāhmaṇatva, yavāgū rājanyasya, āmikṣā vaiśyasya' iti |\ntatra- brāhmaṇādipuruṣasaṃyogādetadvrataṃ puruṣārtham- iti cet-\nkratuśeṣatvaṃ tu prakaraṇādavagamyate |\nbrāhmaṇādipuruṣā dravyaviśeṣavyavasthāyai nimittatvenopanyasyante || MJaiNyC_4,3.6 ||\n(pañcame viśvajinnyāyāntargate viśvajidādīnāṃ saphalatvādhikaraṇe sūtrāṇi 10-12)\ncodanāyāṃ phalāśruteḥ karmamātraṃ vidhīyeta na hy aśabdaṃ pratīyate / Jaim_4,3.10 /\napi vāmnānasāmarthyāc codanārthena gamyeta, ārthānāṃ hy arthavattvena vacanāni pratīyante, arthato hy asamarthānām ānantarye 'py asaṃbandhas tasmāc chrutyekadeśaḥ / Jaim_4,3.11 /\nvākyārthaś ca guṇārthavat / Jaim_4,3.12 /\nSTART MJaiNy 4,3.7\nnaivāsti viśvajidyāge phalamastyuta nāśruteḥ /\nbhāvyāpekṣādvidheḥ kalpyaṃ phalaṃ paṃsaḥ pravṛttaye // MJaiNy_4,3.7 //\nidamāmnāyate- 'viśvajitā yajeta' iti |\ntatra- phalasyāśrutatvānnāsti viśvajidyāge phalam- iti cet |\nphalasya kalpanīyatvāt |\n'viśvajinnāmnā yāgena kuryāt' ityuktā bhāvanā bhāvyamapekṣate |\n'kiṃ kuryāt' ityāṅkākṣāyā anivṛtteḥ |\nato vākyapūraṇāya kiṃcitphalamavaśyamadhyāhartavyam |\nadhyāhṛte ca tatkāminaḥ puruṣasyātra pravṛttyā yāgāmuṣṭhānaṃ sidhyati |\nanyathā niradhikāratvādanuṣṭhāne vidhirnirarthakaḥ syāt |\ntasmāt- phalaṃ kalpanīyam || MJaiNyC_4,3.7 ||\n(ṣaṣṭhe viśvajinnyāyāntargate viśvajidādīnāmekaphalatādhi-\nkaraṇe sūtre 13-14)\ntatsarvārtham anādeśāt / Jaim_4,3.13 /\nekaṃ vā codanaikatvāt / Jaim_4,3.14 /\nSTART MJaiNy 4,3.8\nsarva phalamutaikaṃ syātsarvamastvaviśeṣataḥ /\nekena tannirāṅkṣamato 'nekaṃ na kalpyate // MJaiNy_4,3.8 //\ntasminviśvajiti paśuputravīryendriyādikaṃ sarva phalatvena kalpanīyam |\n'etadevāsya phalam' ityatra viśeṣahetorabhāvāt- iti cet |\nlāghavasyaiva viśeṣahetutvāt || MJaiNyC_4,3.8 ||\n(saptame viśvajannyāyāntargate viśvajidādīnāṃ svargaphalatādhikaraṇe sūtre 15-16)\nsa svargaḥ syāt sarvān pratyaviśiṣṭatvāt / Jaim_4,3.15 /\npratyayāc ca / Jaim_4,3.16 /\nSTART MJaiNy 4,3.9\nekaṃ yatkiṃcidathavā niyataṃ na niyāmakam /\ntasmādādyaḥ sarvapuṃsāmiṣṭatvātsvarga eva tat // MJaiNy_4,3.9 //\nviśvajiti kalpyamānaṃ yadekaṃ phalaṃ tat 'inameva' iti niyāmakaṃ nāsti |\ntasmādicchayā kenacitkasmiṃścitphale kalpyamāner'thātsarvaphalatve gauravameva syāt- iti cet |\nsvargasya paśvādiphalavadduḥkhamiśritatvābhāvāt, niratiśayasukhatvācca sarvapuruṣāṇāmiṣṭatvātsvarga eva viśvajitaḥ phalam || MJaiNyC_4,3.9 ||\n(aṣṭame rātrisatranyāye rātrisatrasyār''thavādikaphalakatādhikaraṇe sūtrāṇi 17-19)\nkratau phalārthavādamaṅgavat kārṣṇājiniḥ / Jaim_4,3.17 /\nphalamātreyo nirdeśād aśrutau hy anumānaṃ syāt / Jaim_4,3.18 /\naṅgeṣu stutiḥ parārthatvāt / Jaim_4,3.19 /\nSTART MJaiNy 4,3.10\nsvargāya vā pratiṣṭhāyai rātrisatramihā'dimaḥ /\npūrvavatsyātpratiṣṭhā ca śrutā tenāśrutādvaram // MJaiNy_4,3.10 //\nsatrakāṇḍe pratyekaṃ śrūyate- 'pratitiṣṭhanti ha vā ete, ya etā rātrīrupayanti' iti, 'brahmavarcasvino 'nnādā bhavanti, ya etā upayanti' iti ca |\ndvādaśāhādūrdhvabhāvinastrayodaśarātracaturdaśarātrādayaḥ sarve satraviśeṣāḥ |\ntrayodaśasaṃkhāyākārātrayo yasminsatraviśeṣe so 'yaṃ trayodaśarātrāḥ, iti samudāyaprādhānyenaikavacanāntatayā prāyeṇa nirdeśo bhavati |\nkvacittu samudādhināṃ rātriśabdenā'mnāyate |\ntadyathā- 'ta etā viśatiṃ rātrīrapaśyat' iti tādṛśe rātrisatre viśvajinnyāyena svargaḥ phalatvena kalpanīyaḥ- iti prāpte-\nbrūmaḥ- asya rātrisatravidheḥ stāvaker'thavāde pratiṣṭhā śrutā |\nsā cāsminvākye 'tyantamaśrutātsvargātpratvāsannā |\ntasmāt- 'pratiṣṭhākāmo rātrisatraṃ kuryāt' ityevaṃ pratiṣṭhaiva phalatvena kalpanīyā || MJaiNyC_4,3.10 ||\n(navame kāmyānāṃ yathoktakāmyaphalakatvādhikaraṇe sūtrāṇi 20-24)\nkāmye karmaṇi nityaḥ svargo yathā yajñāṅge kratvarthaḥ / Jaim_4,3.20 /\nvīte ca kāraṇe niyamāt / Jaim_4,3.21 /\nkāmo vā tatsaṃyogena codyate / Jaim_4,3.22 /\naṅge guṇatvāt / Jaim_4,3.23 /\nvīte ca niyamas tadartham / Jaim_4,3.24 /\nSTART MJaiNy 4,3.11\nśrutāśrute śrutaṃ vaikaṃ saurye sarvapravṛttaye /\nādyo maivaṃ śrutenaiva phalākāṅkṣānivartanāt // MJaiNy_4,3.11 //\n'saurya caruṃ rnivapedbrahmavarcasakāmaḥ' ityatra brahmavarcasaṃ phalaṃ śrutam |\nsvargo 'śrutaṃ phalam |\ntathā sati svargasya sarvairapekṣyamāṇatvātsarveṣāṃ tatra pravṛttirlabhyeta- iti cet |\nśrutena brahmavarcasaphalenaiva nirākāṅkṣe vidhivākye viśvajinnyāyena svargaphalakalpānāyā asaṃbhavāt |\ntasmāt - śrutameva phalam || MJaiNyC_4,3.11 ||\n(daśame-darśapūrṇamāsanyāyāntargate darśapūrṇa - māsādīnāṃ sarvakāmārthatādhikaraṇe sūtre 25-26)\nsarvakāmyam aṅgakāmaiḥ prakaraṇāt / Jaim_4,3.25 /\nphalopadeśo vā pradhānaśabdasaṃyogāt / Jaim_4,3.26 /\nSTART MJaiNy 4,3.12-13\ndarśādiḥ sarvakāmebhyo 'nuvādo vā phale vidhiḥ /\naṅgopāṅgoditaḥ kāmo vidhyabhāvādanūdyate // MJaiNy_4,3.12 //\nutpatticodanāsiddhi āśritya vidhibhāvane /\nphalasaṃyogabodhena bhavedeṣa phale vidhiḥ // MJaiNy_4,3.13 //\nidamāmnīyate- 'ekasmai vā anyā iṣṭayaḥ kāmāyā'hriyante, sarvebhyo darśapūrṇamāsau' iti |\n'ekasmai vā anye yajñakratavaḥ kāmāyā'hriyante, sarvebhyo jyotiṣṭomaḥ' iti |\ntatra- 'sarvebhyaḥ' ityanena vākyena darśapūrṇamāsayorna phale vidhiḥ |\nvidhāyakasya liṅṅāderbhāvanāvācina ākhyātasya cābhāvāt |\nanuvādastu bhaviṣyati |\nsarvakāmānāṃ prāptatvāt |\nna ca- 'darśapūrṇamāsābhyāṃ svargakāmo yajeta' iti vidhānātsvarga eva prāpto na tu kāmāntaram- iti vācyam |\naṅgopāṅgakāmānāmapi prāptatvāt |\nsāmidhenyo darśapūrṇamāsayoraṅgam |\ntatra kāmāḥ śrṛyante- 'ekaviṃśatimanubrūyātpratiṣṭhākāmasya, caturviṃśatimanubrūyādbrahmavarcasakāmasya' iti |\ntathā sāṃnāyyayāgasya dohanamaṅgam |\ntatsādhanaṃ vatsāpākaraṇamupāṅgam |\ntatra palāśaśākhāharaṇe kāma āmnātaḥ- 'yaḥ kāmayeta- paśumānsyāt- iti, bahuparṇā tasmai bahuśākhāmāharet |\npaśumantamevainaṃ karoti' iti |\nta ete sarve kāmā anūdyante- iti prāpte, brūmaḥ- mā bhūtāmasminvākye vidhibhāvane |\ntathāpyutpattivākyasiddhite āśritya tādarthyavācinyā caturthyā phalasaṃyogo bodhyate |\ntasmāt- eṣa phale vidhiḥ || MJaiNyC_4,3.12-13 ||\n(ekādaśe darśapūrṇamāsanyāyāntargate darśapūrṇamāsādīnāṃ pratiphalaṃ pṛthaganuṣṭhānādhikaraṇe, yogasiddhinyāye ca sūtre 27-28)\ntatra sarve 'viśeṣāt / Jaim_4,3.27 /\nyogasiddhir vārthasyotpatyasaṃyogitvāt / Jaim_4,3.28 /\nSTART MJaiNy 4,3.14-15\njyotiṣṭomaśca sarvārthaḥ sarve sakṛdanuṣṭhiteḥ /\ndadyātpṛthakprayogādvā sakṛttasyāviśeṣataḥ // MJaiNy_4,3.14 //\nekaikasyānapekṣasya phalasyaiva hi sādhanam /\ncoditaṃ tena kāmāste paryāyeṇa bhavantyamī // MJaiNy_4,3.15 //\nyathā darśapūrṇamāsau sarvakāmārthau, tathā jyotiṣṭomaśca sarvakāmārtha iti pūrvādhikaraṇenaiva siddham |\ntatrobhayatra kāmā naimittikāḥ |\njyotiṣṭomādisvarūpaṃ nicittam |\ntacca sarveṣu kāmeṣvaviśiṣṭam |\nna hi nimittasādhāraṇye sati naimittikānāṃ paryāyo bhavati |\nvahnisāmīpye sati dāhaprakāśayoḥ paryāyādarśanāt |\ntasmājyotiṣṭome sakṛdanuṣṭhite satyekaṃ phalaṃ yathā niṣpadyate, tathā phalāntarāṇāmapi vārayitumaśakyatvādyugapatsarvaphalasiddhiḥ- iti prāpte-\nbrūmaḥ- nahi jyotiṣṭoyaṃ nimittīkṛtya kāmā vidhīyante |\nkiṃ tarhi- puruṣasya svata eva prāptānkāmānuddiśya tatsādhanatvenaiva jyotiṣṭomo vidhīyate |\nyadyapi 'sarvebhyaḥ kāmebhyaḥ' iti svargapaśvādiphalānāmekenaiva śabdenoddiśyamānatvātsāhityaṃ pratibhāti, tathāpi na tadasyi |\nuddeśyagatatvena sāhityasyāvivakṣitatvāt |\nna ca śabdataḥ sāhityaniyamābhāve 'pyekakarmaphalatvādarthataḥ sāhityam- iti vācyam |\nsvargapaśvādīnāṃ parasparanirapekṣāṇāmeva phalatvāt |\ntasmādekaikasya phalasya sādhanatvena karma codyate |\nata eva 'sarvebhyaḥ' iti nirdeśopapattiḥ |\nanyathā hi sāhityaniyamānmilitamidamekameva phalaṃ saṃpannamiti sarvaśabdo nopapadyate |\ntasmādyadā yatphalaṃ kāmyam, tadā tatsiddhye jyotiṣṭomaḥ prayoktavyaḥ |\nekamapi sadvṛṣṭyādiphalaṃ yadā yadā kāmyate, tadā tadā kārīrīṣṭiḥ punaḥ punaḥ prayujyati |\nkimu vaktavyam- phalabhede prayogabhedaḥ- iti |\ntasmātpratiphalaṃ pṛthakprayogaḥ || MJaiNyC_4,3.14-15 ||\nadhikaraṇe varṇakāntareṇa te eva tatra sarve 'viśeṣāt // MJaiNyC_4,3.27 //\nyogasiddhirvār'thasyotpattyasaṃyogitvāt // MJaiNyC_4,3.28 //\nSTART MJaiNy 4,3.16-17\ncitrayā paśavo 'muṣminneva syurniyatā na vā /\nādyaḥ svargeṇa tutyatvāddehasyotpādakatvataḥ // MJaiNy_4,3.16 //\ncitrotpattau tu niyamo na śrato nāpi kalpanam /\npuṃspravṛttyādināpete pratibandhe bhavetphalam // MJaiNy_4,3.17 //\nkāmyakarmāṇyevaṃ śrūyante - 'citrayā yajeta paśukāmaḥ' aindramekādaśakapālaṃ nivapetprajākāmaḥ' iti |\ntatra-yathā svargaphalasyā'muṣmikatvaṃ niyatam, evaṃ paśvādiphalasyāpi |\nyadi svargaheturjyotiṣṭomo dehāntarasyotpādakaḥ, tarhi citrādirapi tathāstu iti cet |\nasmindehe svargasya bhoktupraśakyatvādaśrutāpyanyadehospattirarthāpattyā kalpyate |\n'citrayā tvanyadeho 'vaśyamutpādyate' iti niyamo na śrutaḥ, nāpi kiṃcittasya kalpakamasti |\nanenāpi dehena paśvādiphalasya bhoktuṃ śakyatvāt |\nasmindehe pratigrahādidṛṣṭopāyamantareṇa paśvādyalābhādvaidhacitrādiphalamāmuṣmikameva- iti cet |\npratigrahādeḥ pratibandhanivṛttāvupayuktatvāt |\ntasmāt- asati pratibandhe phalamaihikam, sati tvāmuṣmikam || MJaiNyC_4,3.16-17 //\n(trayodaśe sautrāmaṇyādīnāṃ cayanādyaṅgatādhikaraṇe sūtrāṇi 29-31)\nsamavāye codanāsaṃyogasyārthavatvāt / Jaim_4,3.29 /\nkālaśrutau kāla iti cet / Jaim_4,3.30 /\nnāsamavāyātprayojanena syāt / Jaim_4,3.31 /\nSTART MJaiNy 4,3.18-19\niṣṭravā tu vājapeyena bṛhaspatisavaṃ yajet /\nkālaṃ vā bodhayedvākyamutāṅmatvasya bodhakam // MJaiNy_4,3.18 //\nktvāśrutyā bhāti kālo 'tra maivamaṅgatvabodhanam /\nśrutermukhyaṃ prakriyā ca tathā satyanugṛhyate // MJaiNy_4,3.19 //\nidamāmnāyate- 'vājapeyeneṣṭvā bṛhaspatisavena yajeta' iti |\n'āgniṃ citvāsautrāmaṇyā yajeta' iti |\ntatra- 'iṣṭvā' iti ktvāpratyayo vājapeyasya pūrvakālīnatāṃ brūte |\ntasmādvākyamidaṃ bṛhaspatisavasya vājapeyottarakālīnatāṃ bodhayati- iti prāpte, -\nbrūmaḥ- bṛhaspatisavastha vājapeyāṅgatvabodhanameva ktvāśrutermukhyor'thaḥ, |\n'samānakartṛkayoḥ pūrvakāle' (3 | 4 | 21) iti (pāṇini) sūtreṇa kriyādvayasyaikakartṛkatāyāṃ tadvidhānāt |\nyadyapi sūtre 'pūrvakāle' ityuktam, tathāpi tanna niyatam |\n'mukhaṃ vyādāya śrvapiti' ityatra kālaikye 'pi prayogāt |\nvājapeyaprakaraṇamapyaṅgatve 'nugṛhyate |\nanyathā tvaprakṛte bṛhaspatitame kālavidhānātprakaraṇaṃ bādhyeta |\naṅgatve karmāntaratvena prasiddhabṛhaspatisabandhābhāvāttacchabdo 'nupapannaḥ- iti cet |\nmāsāgnihotranyāyena taddharmātideśārthatvāt |\ntasmāt- vākyamidamaṅgatvabodhakam |\n'agniṃcitvā' - ityatrāpyevaṃ yojanīyam || MJaiNyC_4,3.18-19 ||\n(caturdaśe baimṛdhādeḥ paurṇamāsyādyaṅgatādhikaraṇe sūtrāṇi 32-35)\nubhayārthām iti cet / Jaim_4,3.32 /\nna śabdaikatvāt / Jaim_4,3.33 /\nprakaraṇād iti cet / Jaim_4,3.34 /\nnotpattisaṃyogāt / Jaim_4,3.35 /\nSTART MJaiNy 4,3.20-21\nsaṃsthāpya paurṇamāsīṃ tāmanu vaimṛdha īritaḥ /\ndvayoraṅgamutaikasya dvayoḥ syātprakriyāvaśāt // MJaiNy_4,3.20 //\nutpattivākyataḥ pūrṇamāsaṃ saṃyogabhāsanāt /\ntasyaivāṅgaṃ na darśasya prakriyā vākyabādhitā // MJaiNy_4,3.21 //\ndarśapūrṇamāsaprakaraṇe śrūyate- 'saṃsthāpya paurṇamāsīṃ vaimṛdhamanunirvapati' iti |\ntatra-iyaṃ baimṛdhoṣṭiḥ prakaraṇabalātprayājādivaddarśapūrṇamāsayorubhayorapyaṅgam- iti cet |\nvākyasya prabalatvāt |\nna ca- 'saṃsthāpya' iti paurṇamāsyāḥ samāptyabhidhānāttadaṅgatvamayuktam- iti vācyam |\ndarśasādhāraṇāṅgasamāptyabhiprāyeṇa tadupapatteḥ |\ntasmāt- utpattivākyāt, ekakartṛkatvavāciktvāpratyayācca pūrṇamāsasyaivāṅgam || MJaiNyC_4,3.20-21 ||\n(pañcadaśe - anuyājādīnāmāgnimārutordhvakālatādhikaraṇe sūtram)\nanutpattau tu kālaḥ syāt prayojanena saṃbandhāt / Jaim_4,3.36 /\nSTART MJaiNy 4,3.22-23\naṅgaṃ kālo 'thavāṅgaṃ syādatipārārthyamanyathā // MJaiNy_4,3.22 //\npurāgnimārutasyāsya jñātā somārthatā tathā /\nanuyājāśrva paśvarthāḥ saṃyogaḥ kālasiddhaye // MJaiNy_4,3.23 //\njyotiṣṭome śrūyate -'āgnimārutādūrdhvamanuyājaiścarati' iti |\nāgnimārutaṃ nāma kiṃcicchastram |\nanuyājāḥ 'devaṃ barhiḥ'- ityādibhiḥ pāśukahautrakāṇḍapaṭhitairekādaśabhirmantraiḥ sādhyā homāḥ |\ntatra-'āgnimārutaśastrasyānuyājā aṅgam' ityevamaṅgāṅgibhāvabodhanāyāyaṃ saṃyogaḥ |\nyadi-anuyājānāmayaṃ kālopadeśaḥ syāt,tadānīmāgnimārutopanyāsasya svārtho na kaścit- ityatyantapārārthya syāt |\ntasmāt- bṛhaspatisavavat, vaimṛdhavacca, anuyājā aṅgam- iti prāpte-\nbrūmaḥ- itarastotraśastravadāgnimārutaśastrasya somāṅgatvaṃ pūrvamevāvagatam |\nagnīṣomīyavikṛtau savanīyapaśāvatideśataḥ prāptānāmekādaśānāmanuyājānāmapi pradhāṇavatpaśvaṅgatvamavagatam |\ntataḥ parasparamaṅgāṅgibhāvāsaṃbhavātkālopadeśārtho 'yaṃ saṃyogaḥ || MJaiNyC_4,3.22-23 ||\n(ṣoḍaśe - somādīnāṃ darśapūrṇamāsottarakālatādyadhikaraṇe sūtram)\nutpattikālaviśaye kālaḥ syād vākyasya tatpradhānatvāt / Jaim_4,3.37 /\nSTART MJaiNy 4,3.24-25\nkiṃ darśapūrṇamāsābhyāmiṣṭavā somena yāgakaḥ /\naṅgāṅgibhāvaḥ kālo vā hyapārārthyāya cāṅgatā // MJaiNy_4,3.24 //\ndarśādilakṣite kāle somayāgo vidhīyate /\nsvatantraphalavatvena na yuktāṅgāṅgitā tayoḥ // MJaiNy_4,3.25 //\nidamāmnāyate- 'darśapūrṇamāsābhyāmiṣṭvā somana yajeta' iti |\ntatra- ubhayorāgnimārutānuyājavadanyādhīnatvābhāvāddarśapūrṇamāsokteḥ pārārdhyaparihārāya somasya darśapūrṇamāsāṅgatvabodhako 'yaṃ saṃyogaḥ - iti cet |\nsvatantraphalavataḥ somasyāṅgatvāsaṃbhavāt |\nphalavatsaṃnidhāvaphalaṃ tadaṅgaṃ bhavati, iti nyāyāt |\nna ca- atra bṛhaspatisabanyāyena somadharmakarmaphalaṃ karmāntaraṃ vidhīyate- iti śakyaṃ vaktum |\nsomaśabdasya bṛhaspatisavaśabdavaśvāmatvābhāvena dharmātideśakatvābhāvāt |\nktvāpratyayastvasatyapyaṅgāṅgibhāve kartraikyamātreṇopapadyate |\ntasmāddarśapūrṇamāsaśabdasya pārārthyamabhyupetyāpi tadiṣṭyupalakṣita uttarakāle somavidhirayam |\netadevābhipretya rathatvarūpamasyā'mnāyate- 'eṣa vai devaratho yaddarśapūrṇamāsau |\nyo darśapūrṇamāsābhyāmiṣṭvā somena yajate rathaspaṣṭa evāvasāne vare devānāmavasyami' iti |\navasani niścite |\nvare mārge |\n'yathā rathena kṣuṇṇe mārge gantuḥ kaṇṭakapāṣaṇādibādhārāhityena sukhaṃ bhavati, tathā prathamaṃ darśapūrṇamāsāviṣṭavata uttarakāle tadiṣṭivikṛtiṣu somāṅgabhūtadīkṣaṇīyaprāyaṇīyādiṣu dharmānuṣṭhānaṃ sukaraṃ bhavati' ityarthaḥ |\ntasmātkālārthaḥ saṃyogaḥ || MJaiNyC_4,3.24-25 ||\n(saptadaśe jāteṣṭinyāyāntargate vaiśvānareṣṭeḥ putragataphalakatvādhikaraṇe sūtre 38-39)\nphalasaṃyogas tv acodite na syād aśeṣabhūtatvāt / Jaim_4,3.38 /\naṅgānāṃ tūpaghātasaṃyogo nimittārthaḥ / Jaim_4,3.39 /\nSTART MJaiNy 4,3.26-27\npaiśvānareṣṭyā pūtatvaṃ pituḥ putrasya vāgrimaḥ /\nkartureva phalaṃ yuktaṃ kartṛtvaṃ pitureva hi // MJaiNy_4,3.26 //\njāte yasminniṣṭimetāṃ nirvapettasya pūtata /\ntaccepsitaṃ pitustena pitā tatra pravartate // MJaiNy_4,3.27 //\nkāmyoṣṭikāṇḍe 'vaiśvānaraṃ dvādaśakapālaṃ nivaṣetputre jāte' iti prakṛtya śrūyate- 'yasminjāta etāmiṣṭiṃ nirvapati pūta eva tejakhyannāda indriyāvī paśunānbhavati' iti |\ntatra- pituḥ prabuddhasya kartṛtvam, na tu mugdhasya putrasya |\ntato 'nuṣṭhānaphalayorvaiyadhikaraṇyaparihārāya pitureva pūtatvādi phalam- iti cet |\n'yasmiñjāte nirvapati sa pūtaḥ' iti vākyena phalasya putrasaṃbandhāvagamāt |\nna ca- atra niṣphalasya piturapravṛttiḥ- iti vācyam |\nputraniṣṭhapūtatvāderīpsitatvena svaphalabuddhyāpravṛttisaṃbhavāt |\ntasmāt- putrasya pūtatvādikam || MJaiNyC_4,3.26-27 ||\n(aṣṭādaśe jāteṣṭinyāyāntargate vaiśvānareṣṭerjātakarmottarakālatā-\ndhikaraṇe varṇakāntareṇoktameva sūtram-)\naṅgānāṃ tūpaghātasaṃyogo nimittārthāḥ // MJaiNyC_4,3.31 //\nSTART MJaiNy 4,3.28-29\njanmānantarameveṣṭirjātakarmaṇi vā kṛte /\nnimittānantaraṃ kārya naimittikamato 'grimaḥ // MJaiNy_4,3.28 //\njātakarmaṇi nirvṛtte stanaprāśanadarśanāt /\nprāgeveṣṭau kumārasya vipatterūrdhvamastu sā // MJaiNy_4,3.29 //\nputrajanmano vaiśvānareṣṭinimittitvāt, naimittikasya kālavilambāyogāt, janmānantaramevoṣṭiḥ- iti cet |\nstanaprāśanaṃ tāvajjātakarmānantaraṃ vihitam |\nyadi jātakarmaṇaḥ prāgeva vaiśvānareṣṭirnirupyeta, tadā stanaprāśanasyātyantavilambātputro vipadyeta |\ntathā sati pūtatvādikamiṣṭiphalaṃ kasya syāt |\ntasmāt- na janmānantaram, kiṃtu jātakarmaṇa ūrdhva streṣṭhiḥ || MJaiNyC_4,3.28-29 ||\nttarakālātādhikaraṇe varṇakāntareṇoktameva sūtram- )\naṅgānāṃ tūpaghātasaṃyogo nimittārthaḥ // MJaiNyC_4,3.39 //\nSTART MJaiNy 4,3.30\njātakarmānantaraṃ syādāśauce 'pagate 'thavā /\nnimittasanidherādyaḥ kartṛśuddhyarthamuttaraḥ // MJaiNy_4,3.30 //\nyadyapi jātakarmānantarameva tadanuṣṭhāne nimittabhūtaṃ janma saṃnihitaṃ bhavati, tathāpyaśudhinā pitrānuṣṭhoyamānamaṅgavikalaṃ bhavet |\njātakarmaṇi tu vipattiparihārāya tātkālikī śuddhiḥśāstreṇaiva darśitā |\ntato mukhyasaṃnidheravaśyaṃ vādhikatvācchuddhilakṣaṇāṅgavaikalyaṃ vārayitumāśaucādūrdhvamiṣṭiṃ kuryāt || MJaiNyC_4,3.30 ||\n(viṃśe sautrāmaṇyādyaṅnānāṃ svakālakartavyatādhikaraṇe sūtre 40-41)\npradhānenābhisaṃyogād aṅgānāṃ mukhyakālatvam / Jaim_4,3.40 /\napravṛtte tu codanā tatsāmānyāt svakāle syāt / Jaim_4,3.41 /\nSTART MJaiNy 4,3.31-32\nagniṃ citvā yajetsautrāmaṇyetyaṅgeṣṭirīdṛśī /\naṅgikāle svakāle vā syādādyo 'nyāṅgavanmataḥ // MJaiNy_4,3.31 //\nnirvṛtte cayanādau tu karmāntaravidhānataḥ /\nsvakāle codakaprāpte tadanuṣṭhānamāsthitam // MJaiNy_4,3.32 //\n'agniṃ citvā sautrāmaṇyā yajeta' 'vājapeyeneṣṭvā bṛhaspatisavena yajeta' ityatra sautrāmaṇībṛhaspatisavayāreṅgatvaṃ pūrvamuktam |\ntaccāṅgamaṅgikāle 'ṅginā saha prayoktavyam |\nitareṣāmaṅgānāṃ tathā prayujyamānatvāt- iti cet |\nktvāpratyayena pūrvakālavācinā sāṅge cayanādau nirvṛtte sati paścātkarmāntaratvena sautrāmaṇyādervihitatvāt |\nyadi-aṅginā sahaikaprayogaḥ syāt, tadā ktvāpratyayaprāpitaḥ pūrvottarakālavibhāgo bādhyeta |\nna hi- aṅginā saha prayoktavyānāmukhāsaṃbharaṇādīnāṃ cayane nirvṛtte paścādvidhānaṃ śrutam - tataḥ pṛthagprayoge 'vaśyabhāvini sati svasvacodakaprapite tadanuṣṭhānaṃ yuktam |\nsautrāmaṇyā iṣṭiprakṛtikatvātparvakālaścedakaprāptaḥ |\ncayanena sahaikaprayoge tu parvaṇyukhāsaṃbharaṇādividhānādanyasmindana sautrāmaṇī vrasajyeta |\ntathā bṛhaspatisavasya jyotiṣṭomavikṛtitvāt, vasantakālaścodakaprāptaḥ |\nvājapeyena saha prayogaikye śaradi vājapeyasya vihitatvādbṛhaspatisavo 'pi śaradi prasajyeta |\ntasmāt- atidiṣṭe parvaṇi vasante ca tadanuṣṭhānam |\nnanu sarvatrāṅgāpūrvaiḥ pradhānāpūrva janayitavyam, iha tu pūrvakālīnena sāṅgapradhānānuṣṭhānena phalāpūrvasya niṣpannatvāduttarakālīnapraṅgaṃ nirarthakam- iti cet |\ntasyaivāpūrvasyānenāṅgena prābalyadaśāyāḥ kalpanīyatvāt |\ntasmāt- nāṅginaḥ kāle 'nuṣṭhānam, kiṃtu svakāle- iti sthitam || MJaiNyC_4,3.31-32 ||\niti śrīmādhavīye jaiminīyanyāyamālāvistare caturthādhyāyasya tṛtīyaḥ pādaḥ\natha caturthādhyāyasya caturtha pādaḥ /\n(prathame rājasūyejyānāṃ devanādyaṅgakatvādhikaraṇe sūtre 1-2)\nprakaraṇaśabdasāmānyāc codanānām anaṅgatvam / Jaim_4,4.1 /\napi vāṅgamanijyāḥ syus tato viśiṣṭatvāt / Jaim_4,4.2 /\nSTART MJaiNy 4,4.1-2\nrājasūye 'numatyādi devanādi ca te ubhe /\nmukhye utaikamukhyatvaṃ syādādyaḥ prakriyaikyataḥ // MJaiNy_4,4.1 //\nyāgānāṃ rājasūyatvādaṅgitvaṃ phalavattvataḥ /\ndevanādyaphalaṃ yattadaṅgaṃ phalavato yajeḥ // MJaiNy_4,4.2 //\nrājasūyaprakaraṇe yāgarūpā anumatyādayo bahavaḥ śrutāḥ- 'anumatyai puroḍāśamaṣṭākapālaṃ nirvapati' 'naiṛtamekakapālam' 'ādityaṃ caru nirvapati' 'āgnāvaiṣṇavamekādaśakapālam' ityādayaḥ |\nyathaitā iṣṭayaḥ, tathā paśavo 'pi śrutāḥ- 'ādityāṃ malhāṃ garbhiṇīmālabhate, ' 'mārutīṃ pṛśrim' 'praṣṭhauhīmaśvibhyām' ityādi |\nmalhā maṇilā galastanayuktetyarthaḥ |\ntasyā aditirdevatā |\ntasyā maruto devatā |\nyāvatā vayasā varṣatrayarūpeṇa pṛṣṭhe bhāraṃ voḍhuṃ śaktirbhavati, tāvadvayaskā praṣṭhauhī |\ntasyā āśvinau devatā |\nevamabhiṣecanīyadaśapeyādayaḥ somayāgāḥ śrutāḥ |\ntathā 'valmīkavapāyāṃ homaḥ' ityādayo darvihomāḥ |\nyathaita iṣṭipaśusomadarvihomāścaturvidhā yāgarūpāḥ, evamayāgarūpā api dyūtādayaḥ śrutāḥ- 'praṣṭhauhīṃ dīvyati' 'akṣairdīvyati' 'rājanyaṃ jināti' 'śaunaḥ śepamā khyāpayati' ityādayaḥ |\ntatra yāgā yathā mukhyāḥ, tathā devanādīnāmapi mukhyatvaṃ yuktam |\nprakaraṇapāṭhasyobhayatra samānatvāt- iti prāpte, brūmaḥ- 'rājā svārājyakāmo rājasūyena yajeta' ityatrā'khyātavācyāyāṃ bhāvanāyāṃ dhātuvācyo yāgaḥ karaṇam |\nrājasūyaśabdaścāprasiddhārthatvādyāgasāmānādhikaraṇyena tannāmadheyaṃ bhavati |\ntathā sati 'rājasūyena yāgena svārājyaṃ bhāvayet' iti vākyārthaparyavasānādanumatyādīnāṃ yāgānāmeva phalavattvādaṅgitvam, tatsaṃnidhau śrūyamāṇamaphalaṃ devanādikaṃ yāgāṅgam || MJaiNyC_4,4.1-2 ||\n(dvitīye devanasya kṛtsnarājasūyāṅgatādhikaraṇe sūtre 3-4)\nmadhyasthaṃ yasya tanmadhye / Jaim_4,4.3 /\nsarvāsāṃ vā samatvāc codanātaḥ syān na hi tasya prakaraṇaṃ deśārtham ucyate madhye / Jaim_4,4.4 /\nSTART MJaiNy 4,4.3\nekasyaivābhiṣecyasya tadaṅgaṃ nikhilasya vā /\nrājasūyasyāpakarṣādādyaḥ prakriyayottaraḥ // MJaiNy_4,4.3 //\nyadetat-devanādikamaṅgam- ityuktam, tadetabhiṣecanīyasya somayāgasyaikasyaivāṅgam |\nyadyapi- abhiṣecanīyavidherūrdhve tatsaṃnidhau devanādayaḥ samāmnātāḥ, tathāpi- abhiṣecanīyamadhve te 'pakṛṣyante |\n'māhendrasya stotraṃ pratyabhiṣicyate' iti vākyena rājño yajamānasyābhiṣeko mādhyaṃdinasavane stotrakāle 'pakṛṣyate |\ntasminnapakṛṣṭe sati tataḥ pūrvamāmnātānāṃ devanādīnāmarthasiddho 'pakarṣaḥ |\ntato māhendrastotrādivadabhiṣecanīyaprayogāntaḥ pātitvāddevanādikamabhiṣecanīya svaivāṅgam- iti prāpte,-\nbrūmaḥ- kiṃ tadaṅgatve saṃnidhiḥ pramāṇam, kiṃvā prayogaparikalpitamavāntara prakaraṇam |\nubhayathāpi pratyakṣasya mahāprakaraṇasya prabalatvāddevanādikaṃ rājasūyasyāṅgam |\nanuṣṭhānaṃ tu rājasūyamadhye kvacidapekṣitamiti vacanabalādabhiṣecanīyagatamāhendrastotrakāle tadanuṣṭhīyate || MJaiNyC_4,4.3 ||\n(tṛtīye saumyādīnāmupasatkālakatvādhikaraṇe sūtre 5-6)\nprakaraṇāvibhāge ca vipratiṣiddhaṃ hy ubhayam / Jaim_4,4.5 /\napi vā kālamātraṃ syād adarśanād viśeśasya / Jaim_4,4.6 /\nSTART MJaiNy 4,4.4-5\nkiṃ purastādupasadāṃ saumyena pracarediti /\naṅgāṅgibhāvaḥ kālo vā vākyādādyaḥ pratīyate // MJaiNy_4,4.4 //\npurastāditi kālo 'tra bhāti kālavidhistataḥ /\nnāṅgaṃ kasyāpi saumyādi pradhānamitareṣṭivat // MJaiNy_4,4.5 //\nrājasūye saṃsṛcchabdavācyānyāgneyāṣṭākapālādīni |\nteṣvaṣṭamanavamadaśamāni saumya- tvāṣṭra-vaiṣṇavāni |\ntadviṣayamidaṃ vākyamāmnāyate- 'purastādupasadāṃ saumyena pracaranti, antarā tvāṣṭreṇa, upariṣṭādvaiṣṇavena' iti |\nyo 'yaṃ rājasūye somayāgaḥ, tasminnatidiṣṭānāmupasadāmādimadhyāvasāneṣu saumyādīnāṃ trayāṇāmanuṣṭhānamanena vākyena codyate |\ntato vākyātsaumyādīnyupasadāmaṅgāni- iti prāpte, brūmaḥ- 'upasadām' iti ṣaṣṭhyāḥ kālavācinā 'purastāt' iti śabdenānvayāt |\nsaumyādīnāṃ kālaviśeṣasaṃbandhaparamidaṃ vākyam, na tvaṅgāṅgibhāvaparam |\ntato na kasyāpyaṅgaṃ saumyādikam, kiṃtu- anumatyādivatpradhānam || MJaiNyC_4,4.4-5 ||\n(caturthe- āmanahomānāṃ sāṃgrahaṇyaṅgatādhikaraṇe sūtram-)\nphalavad voktahetutvād itarasya pradhānaṃ syāt / Jaim_4,4.7 /\nSTART MJaiNy 4,4.6\nmukhyatā'manahomasya sāṃgrahaṇyaṅgatāthavā /\nmukhyatvamaviruddhatvātphalāya syāttadaṅgatā // MJaiNy_4,4.6 //\nkāmyeṣṭikāṇḍe śrūyate- 'vaiśvadevīṃ sāṃgrahaṇīṃ nirvapedprāmakāyaḥ ' iti |\ntatra- āmanahomāḥ śrutāḥ- 'āmanasya- āmanasya devāḥ- iti tistra āhutījuhoti' iti |\nta eta āmanahomāḥ sāṃgrahaṇyeṣṭyā saha samapradhānabhūtāḥ |\nna hi teṣāṃ mukhyatve kaścidvirodho 'sti |\ndṛṣṭaṃ hyāgneyādiṣvanumatyādiṣu ca bahūnāṃ mukhyatvam- iti cet |\n'darśapūrṇamāsābhyāṃ svargakāmaḥ' iti vākyena 'svārājyakāmo rājasūyena' iti vākyena ca yathā bahūnāṃ phalasaṃbandhāvagamaḥ, tathā'manahomānām |\nphalasaṃbandhābhāve sati prādhānyāyogāt |\n'sāṃgrahaṇīṃ nirvapedgrāmakāmaḥ' iti vākyaṃ tu sāṃgrahaṇyāḥ saṃnidhāvāmnātā aphalā āmanahomāstadaṅgam || MJaiNyC_4,4.6 ||\n(pañcame dadhigrahasya nityatādhikaraṇe sūtrāṇi 8-11)\ndadhigraho naimittikaḥ śrutisaṃyogāt / Jaim_4,4.8 /\nnityaś ca jyeṣṭhaśabdāt / Jaim_4,4.9 /\nsārvarūpyāc ca / Jaim_4,4.10 /\nnityo vā syād arthavādas tayoḥ karmaṇy asaṃbandhād bhaṅgitvāc cāntarāyasya / Jaim_4,4.11 /\nSTART MJaiNy 4,4.7-8\nnityanaimittikatve vā nityataiva dadhigrahe /\ndevāntarāyājjyaiṣṭhyācca syādasyobhayarūpatā // MJaiNy_4,4.7 //\nnimittatvadyotino 'tra yadiśabdādayo na hi /\nato 'sya na nimisatvaṃ kevalā nityatocitā // MJaiNy_4,4.8 //\njyotiṣṭome śrūyate- 'yāṃ vai kāṃcidadhvaryuyajamānaśca devatāmantarītaḥ, tasyā āvṛścyete |\nyatprājāpatyaṃ dadhigrahaṃ gṛhṇāti, śamayatyevainām' iti so 'yaṃ dadhigraho nityo naimittikaścetyubhayātmakaḥ |\ndevatāntarāyeṇa taddevatākṣobhanupanyasya graheṇa śamanābhidhānāt |\nantarāyo nimittam, graho naimittika iti pratibhāti |\ntathā jyeṣṭhatvamāmnātam- 'jyeṣṭho vā eṣa grahāṇām' iti |\njyeṣṭhatvaṃ nāma paśastatvam |\ntacca nityatve satyupapadyate |\nnaimittikasya pākṣikatvādapraśastatvam |\ntasmāt- hetudvayabalādubhayātmakaḥ- iti cet |\ndevatāntarāyasya nimittatvābhāvāt |\nnimittatve yadiśabda upabadhyeta, saptamī vā śrūyate |\nyacchabdo vāntarāyakartroradhvaryuyajamānayoḥ sāmānādhikaraṇyena prayujyeta |\n'yadi rathaṃtarasāmā somaḥ syādaindravāyavāgrāngarahāngṛhṇīyāt' 'bhinne juhoti, yo vai saṃvatsaramukhyamabhṛtvāgniṃ cinute' ityādiṣu saṃpratipannanimitteṣu taddarśanāt |\ntasmāt- kevalanityatvameva dadhigrahasyocitam |\ndevatāstrobhatatsamādhānopanyāso vidheyadadhigrahastutayer'thavādaḥ || MJaiNyC_4,4.7-8 ||\n(ṣaṣṭhe vaiśvānarasya naimittikatvādhikaraṇe sūtre 12-13)\nvaiśvānaraś ca nityaḥ syān nityaiḥ samānasaṃkhyatvāt / Jaim_4,4.12 /\npakṣe votpannasaṃyogāt / Jaim_4,4.13 /\nSTART MJaiNy 4,4.9\nnityo naumittiko vā syādyāgo vaiśvānaraścitau /\nnityaḥ pureva yacchabdādavirodhācca paścimaḥ // MJaiNy_4,4.9 //\nagnicayane śrūyate-'yo vai saṃvatsaramukhyamabhṛtvāgniṃ cinute |\nyathā sāminarbho vipadyate, tādṛgeva tadārtimārchet |\nvaiśvānaraṃ dvādaśakapālaṃ purastānnirvapet' iti |\nukhā piṭharaḥ |\ntāmukhām 'yañjānaḥ prathamaṃ manaḥ' ityādiprapāṭhakāmnātairmantraiḥ saṃpādya, tasyāmukhāyāmagniṃ nidhāya, ṣaḍudyāme dvādaśodyāme vā śikye tāmukhāmavasthāpya, tacchikyaṃ svakaṇṭhe baddhvā, tamukhyamagniṃ saṃvatsaraṃ bhṛtvā paścādiṣṭakābhiragniścetavyaḥ |\nabharaṇe tvapūrṇagarbhapātavadvināśaḥ syāt |\ntato vaiśvānareṣṭiṃ cayanātprāgeva kuryāt, ityarthaḥ |\natrāpyantarāyavākyavadabharaṇavākyasyārthavādatvānnityā vaiśvānareṣṭiḥ- iti cet |\n'yaḥ pumānabhṛtvāgniṃ cinute, sa nivapet' iti kartṛsamānādhikṛtayacchabdabalādabharaṇeṣṭayornimittanaimittika bhāvābabhāsāt |\nkiṃca dadhigrahasya nitvasya pākṣikatvarūpaṃ naimittikatvaṃ viruddham |\niha tu nityatve pramāṇabhāvādekameva naimittikatvamitvavirodhaḥ || MJaiNyC_4,4.9 ||\n(saptame ṣaṣṭhāciternaimittikatvādhikaraṇe sūtrāṇi 14-18)\nṣaṭcitiḥ pūrvavattvāt / Jaim_4,4.14 /\ntābhiś ca tulyasaṃkhyānāt / Jaim_4,4.15 /\narthavādopapatteś ca / Jaim_4,4.16 /\nekacitir vā syād apavṛkte hi codyate nimittena / Jaim_4,4.17 /\nvipratiṣedhāt tābhiḥ samānasaṃkhyam / Jaim_4,4.18 /\nSTART MJaiNy 4,4.10\nnityā ṣaṣṭhī citirno vā pañcāpekṣatvato 'gnimaḥ /\napavṛktāvapratiṣṭhānimittīkṛtito 'ntimaḥ // MJaiNy_4,4.10 //\nagnau śrūyate- 'saṃvatsaro vā enaṃ pratiṣṭhāyai nudate, yo agniṃ citvā na pratitiṣṭhati, pañca pūrvāścitayo bhavanti, atha ṣaṣṭhīṃ citiṃ cinute' iti |\nlāṅgalena kṛṣṭe vyāmamātre bhūpradeśe nānāvidhābhiriṣṭikābhiḥ pakṣyākāreṇa sthānaṃ niṣpādyate, seyaṃ citiḥ |\ntādṛśyaḥ pañca citayaḥ pūrvāḥ kriyante |\ntataḥ ṣaṣṭhī citiḥ |\ntatra 'ṣaṇṇāṃ pūraṇī ṣaṣṭhī' iti vyutpattau pūrvāḥ pañca citūrapekṣatre |\nanyathā ṣaṭsaṃkhyāpūrakatvāsaṃbhavāt |\ntasmāt- ekaprayoganiyamāditaracitivannityā- iti cet |\n'agniṃ citvā' iti pūrvābhireva pañcamiścityasyāgnicayanasya samāptau stratyāṃ paścāt- 'yo 'tra na pratitiṣṭhati, asau ṣaṣṭhīṃ cinute' iti kartṛsamānādhikṛtena yacchabdenāpratiṣṭhāṃ nimittīkṛttya vidhānātṣaṣṭhī naimittikī |\ntataḥ- pañcacitiko nityo 'gniḥ, naimittikastvekacitikaḥ, iti prayogaikyam |\n'pūrvāḥ pañca citayo 'bhihitāḥ |\nathābhidhāsyamānāṃ ṣaṣṭhīṃ citiṃ cinute, iti vacanavyaktiḥ || MJaiNyC_4,4.10 ||\n(aṣṭame piṇḍapitṛyajñasyānaṅgatādhikaraṇe sūtrāṇi 19-21)\npitṛyajñaḥ svakālatvād anaṅgaṃ syāt / Jaim_4,4.19 /\ntulyavat prasaṅkhyānāt / Jaim_4,4.20 /\npratiṣiddhe ca darśanāt / Jaim_4,4.21 /\nSTART MJaiNy 4,4.11\nkratvaṅgaṃ syānna vā piṇḍapitṛyajñaḥ kratau hi saḥ /\namāṣāsyoktito maivaṃ tatkālokteḥ pumarthatā // MJaiNy_4,4.11 //\nidamāmnāyate- 'amāvāsyāyāmaparāhṇe piṇḍapitṛyaccena caranti' iti |\ntatra-amāvāsyāśabdavācye karmaṇi vidhīyamānatvādayaṃ piṇḍapitṛyajñaḥ kratvaṅgam- iti cet |\namāvāsyāśabdasya kālavācitvāt |\nkarmaṇi tvayaṃ śabdo lākṣaṇikaḥ |\nna ca - vākyena ktatvaṅgatvābhāve 'pi prakaraṇena tadbhevat- iti vācyam |\ntasmāt- ayaṃ puruṣārthaḥ || MJaiNyC_4,4.11 ||\n(navame raśanāyā yūpāṅgatādhikaraṇe sūtrāṇi 22-24)\npaśvaṅgaṃ raśanā syāt tadāgame vidhānāt / Jaim_4,4.22 /\nyūpāṅgaṃ vā tatsaṃskārāt / Jaim_4,4.23 /\narthavādaś ca tadarthavat / Jaim_4,4.24 /\nSTART MJaiNy 4,4.12\nrajjurhitīyā paśvarthā yūpārthā vānvayātpaśau /\npaśvarthā trivṛtrā yūpaṃ parivīyeti yūpagā // MJaiNy_4,4.12 //\njyotiṣṭome śrūyate- 'āśvinaṃ grahaṃ gṛhītvā trivṛtā yūpaṃ parivīyā'gneyaṃ sabanayiṃ paśumupākaroti' iti |\ntatra- savanīyapaśoragnīṣomīyavikṛtitvāccodakaprāptaṃ yūpaparivyāṇaṃ kālopalakṣaṇārthamanūdya parivyāṇottarakāle trivṛdraśanopalakṣitapaśorupākaraṇaṃ vidhīyate |\ntato 'tra raśanāyāḥ paśvanvayātpaśubandhanena paśoritastato 'pakramaṇanivāraṇarūpadṛṣṭārtha lābhācca paśvarthā raśanā- iti cet |\n'trivṛtā' iti tṛtīyayā 'yūpam' iti dvitīyayā ca śeṣaśeṣibhāvāvanamāt, avyavahitānvayalābhācca raśanā yūpārthā |\nkālastu 'āśvinaṃ grahaṃ gṛhītvā ' ityanenaivopalakṣitaḥ |\npaśvanapakramaṇavadyūpadārḍyamapi dṛṣṭameva prayojanam |\nna ca- parivyāṇena dorḍhya codakādeva siddham - iti vācyam |\ntasminsiddhisati puvarvidhānādeva dvitīyayā raśanayā parivyāṇāntarāṅgīkārāt |\ntasmāt - iyaṃ dvitīyā raśanā yūpārthā || MJaiNyC_4,4.12 ||\n( daśame svaroḥ paśvaṅgatādhikaraṇe sūtrāṇi 25-28)\nsvaruścāpy ekadeśatvāt / Jaim_4,4.25 /\nniṣkrayaś ca tadaṅgavat / Jaim_4,4.26 /\npaśvaṅgaṃ vā tadarthaḥ syāt / Jaim_4,4.27 /\nbhaktyā niṣkrayavādaḥ syāt / Jaim_4,4.28 /\nSTART MJaiNy 4,4.13\nsvaruryūpe paśau vāṅgaṃ yūpasyetyuktito 'grimaḥ /\nsvaruṇā paśumañjyādityukteḥ paśvaṅgatā sphuṭā // MJaiNy_4,4.13 //\nagnīṣomīyapaśau śrūyate - 'yūpasya svaruṃ karoti' 'svaruṇā paśumanakti' iti |\ntatra - svaroryūpasaṃbandhabhidhānādyūpāṅgatvam - iti cet |\n'svaruṇā paśum' iti tṛtīyayā dvitīyayā cāṅgāṅgibhāvāvagatau saṃvandhasāmānyavācinyāḥ ṣaṣṭhyā yūpīyacchedanajanyatvābhiprāyeṇāpi netuṃ śakyatvāt |\ntasmāt- svaruḥ paśvaṅgam || MJaiNyC_4,4.13 ||\n(ekādaśe - āghārādīnāmaṅgatādhikaraṇe sūtrāṇi 29-38)\ndarśapūrṇamāsayor ijyāḥ pradhānāny aviśeṣāt / Jaim_4,4.29 /\napi vāṅgāni kānicid yeṣv aṅgatvena saṃstutiḥ sāmānyo hy abhisaṃbanhdaḥ / Jaim_4,4.30 /\ntathā cānyārthadarśanam / Jaim_4,4.31 /\navaśiṣṭaṃ tu kāraṇaṃ pradhāneṣu guṇasya vidyamānatvāt / Jaim_4,4.32 /\nnānukte 'nyārthadarśanaṃ parārthatvāt / Jaim_4,4.33 /\npṛthaktve tv abhidhānayor niveśaḥ śrutito vyapadeśāc ca tatpunarmukhyalakṣaṇaṃ yatphalavatvaṃ tatsaṃnidhāv asaṃyuktaṃ tadaṅgaṃ syād bhāgitvāt kāraṇasyāśrutaś cānyasaṃbandhaḥ / Jaim_4,4.34 /\nguṇāś ca nāmasaṃyuktā vidhīyante nāṅgeṣūpapadyante / Jaim_4,4.35 /\ntulyā ca kāraṇaśrutir anyair aṅgāṅgisaṃbandhaḥ / Jaim_4,4.36 /\nutpattāv abhisaṃbandhas tasmād aṅgopadeśaḥ syāt / Jaim_4,4.37 /\ntathā cānyārthadarśanam / Jaim_4,4.38 /\nSTART MJaiNy 4,4.14\nāghārādeśca mukhyatvaṃ na vā'gneyādivattu tat /\nṣaṇmukhyā nāmataḥ siddhāḥśeṣā anye 'ṅgasaṃstuteḥ // MJaiNy_4,4.14 //\ndarśapūrṇa māsayorāghārājyabhāgaprayājānuyājādayaḥ kālasaṃyogamantareṇā'mnātāḥ |\nāgneyādayaḥ ṣaḍyāgāḥ kālasaṃyogena coditāḥ |\ntatra - āgneyādīnāṃ yathā prādhānyamaṅgīkṛtam, tathaivā'ghārādīnāmapyaṅgīkartavyam |\nyathā rājasūye parasparavilakṣaṇānāmiṣṭipaśusomānāṃ bahūnāṃ samaprādhānyam, tadvat |\nekaprakaraṇapāṭhaścobhayatrāpi samānaḥ |\ntasmāt - āghārādīnāmāgneyādīnāṃ ca samapradhānyam - iti prāpte -\nbrūmaḥ- 'rājā svārājyakāmo rājasūyena yajeta' ityatra rājasūyaśabdo rājasaṃbandhātpravartamāno rājakartṛkāṇāmekaprakaraṇa paṭhitānāṃ sarveṣāṃ yāgānāṃ nāmadheyaṃ bhavati |\ndarśapūrṇamāsaśabdau tu kālavācinau santau kālasaṃyogena vihitānāmevā'gneyādīnāṃ ṣaṇṇāṃ yāgānāṃ nāmadheyatāṃ pratipadyete |\ntataḥ 'darśapūrṇamāsābhyāṃ svargakāmo yajeta' iti vākyena tannāmadheyavaśādāgneyādayaḥ ṣaḍeva yāgāḥ phalasaṃbandhitvena pratīyamānā mukhyāḥ |\nanye tvājyabhāgāghārādayastannāmarahitā niṣphalā āgneyādīnāṃ śeṣāḥ |\nevaṃ satyaṅgatvena stutirupapadyate |\n'cakṣuṣī vā ete yajñasya, yadājyabhāgau' ityājyabhāgau yajñaśarīrasyāṅgino 'ṅgatvena stūyete |\n'yatprayājānuyājā ijyante varma vā etaścajñāya kriyate' iti yajñaśarīropakārakavarmatvena prayājānuyājāḥ stūyante |\netacca sati sādṛśye saṃbhavati |\ntasmāt - ādhārādīnāṃ nāsti mukhyatvam || MJaiNyC_4,4.14 ||\n(dvādaśe jyetiṣṭome dīkṣaṇīyādīnāmaṅgatādhikaraṇe sūtrāṇi 39-41)\njyotiṣṭome tulyāny aviśiṣṭaṃ hi kāraṇam / Jaim_4,4.39 /\nguṇānāṃ tūtpattivākyena saṃbandhāt kāraṇaśrutis tasmāt somaḥ pradhānaṃ syāt / Jaim_4,4.40 /\ntathā cānyārthadarśanam / Jaim_4,4.41 /\nSTART MJaiNy 4,4.15\nmukhyā na vā dīkṣaṇīyā mukhyā syātsomasāmyataḥ /\njyortiṣi yasya stomāḥ syuriti somaikamukhyatā // MJaiNy_4,4.15 //\n'jyotiṣṭomena svargakāmo yajeta' ityasya prakaraṇe- aindravāyavagrahādayaḥ somayāgāḥ, dīkṣaṇīyādīṣṭayaḥ, agnīṣoyādi paśavaḥ, agnīṣoyādipaśavaḥ, āmnātāḥ |\ntatra - āgneyādipakṣapātidarśapūrṇamāsanāmavajjyotiṣṭomanāmnaḥ somapakṣapāte hetvabhāvena rājasūyanāmavatprakṛtasarvayāgasādhāraṇatvāt, somasamānānāṃ dīkṣaṇīyādīnāmapyasti mukhyatvam- iti cet |\nsomayāgapakṣapāte hetusadbhāvāt |\n'jyortīṣi stomā yasya yajñasya so 'yaṃ jyotiṣṭomaḥ' iti hi tadvyutpattiḥ |\nata eva brāhmaṇam - 'trivṛt, pañcadaśaḥ, saptadaśaḥ, ekaviṃśaḥ, etāni vāya tāni jyotiṃṣi ya etasya stomāḥ' iti |\nstomānāṃ jyotiṣṭvaṃ yajñaprakāśakatvam |\nna ceṣṭayaḥ paśavo vā trivṛdādistomayuktāḥ pratibhāsante |\ntasmāt - jyotiṣṭomanāmnā somayāgānāmeva phalasaṃbandhāvagamādaphalā iṣṭipaśavo na mukhyā iti somayāgānāmeva prādhānyam || MJaiNyC_4,4.15 ||\niti śrīmādhavīye jaiminīyanyāyamālāvistare caturthādhyāyasya caturthapādaḥ\ncaturtho 'dhyāyaśca samāptaḥ //


timestamp: tn

url: =Buy Blue sarees online, buy chiffon sarees onlien – Banglewale.com\nHome > Products > DN 909 Saree\nDN 909 Saree\nRs. 7,358.00 INR\nYou Save Rs. 3,160.00 INR (43% Off)\nSku Id: DN_909\nSaree fabric details : Chiffon saree with dhupian blouse


url: =USD 68.29 USD 184.57 (63% Off)\nGreen manipuri cotton saree\nOrange manipuri cotton saree\nRed manipuri cotton saree with\nGreen manipuri silk with\n1. Cyan woven manipuri silk saree with blouse USD 68.29\n2. Pink woven manipuri silk saree with blouse USD 59.21\n3. Green Manipuri cotton saree with blouse piece USD 26.43\n4. Orange Manipuri cotton saree with blouse piece USD 26.43\n5. Yellow woven manipuri silk saree with blouse USD 30.07\n7. Parrot green woven manipuri silk saree with blouse USD 59.21\n8. Red woven manipuri silk saree with blouse USD 30.07\n9. Yellow woven manipuri silk saree with blouse USD 59.21\n10. MAHATI black raw_silk printed matka_silk sarees with double blouse USD 51.36


url: =Chapter id: 10913\napa svasur uṣaso nag jihīte riṇakti kṛṣṇīr aruṣāya panthām / (1.1) Par.?\naśvāmaghā gomaghā vāṃ huvema divā naktaṃ śarum asmad yuyotam // (1.2) Par.?\nupāyātaṃ dāśuṣe martyāya rathena vāmam aśvinā vahantā / (2.1) Par.?\nyuyutam asmad anirām amīvāṃ divā naktam mādhvī trāsīthāṃ naḥ // (2.2) Par.?\nā vāṃ ratham avamasyāṃ vyuṣṭau sumnāyavo vṛṣaṇo vartayantu / (3.1) Par.?\nsyūmagabhastim ṛtayugbhir aśvair āśvinā vasumantaṃ vahethām // (3.2) Par.?\nyo vāṃ ratho nṛpatī asti voﾱhā trivandhuro vasumāṁ usrayāmā / (4.1) Par.?\nā na enā nāsatyopa yātam abhi yad vāṃ viśvapsnyo jigāti // (4.2) Par.?\nyuvaṃ cyavānaṃ jaraso 'mumuktaṃ ni pedava ūhathur āśum aśvam / (5.1) Par.?\nnir aṃhasas tamasa spartam atriṃ ni jāhuṣaṃ śithire dhātam antaḥ // (5.2) Par.?\niyam manīṣā iyam aśvinā gīr imāṃ suvṛktiṃ vṛṣaṇā juṣethām / (6.1) Par.?\nimā brahmāṇi yuvayūny agman yūyam pāta svastibhiḥ sadā naḥ // (6.2) Par.?


url: =saree rate|saree wallpaper|saree photoshoot|saree image with price\nShop saree rate for women online now at Handicrafts n More. Available at handicraftsnmore.com are wide varieties of women clothing saree wallpaper for women. Women saree photoshoot online. Find great deals on the latest styles of women fashion; saree image with price.


url: =Fond memories of interviewing the legendary superstar of Gujarati cinema along with his son Hitu Kanodia a couple of years ago on my celebrity talk show on Colors Gujarati tv channel 📺 This is ONLY the edited episode that aired... the shooting of our chat (which was originally planned for an hour) lasted for three hours FILLED with laughter, fun, anecdotes, learnings... and memories for a lifetime! 'Twas a super duper hyper fan moment for me 🤩 . #NareshKanodia #HituKanodia #OjasRawal #interview #talkshow #gujarati #gujju #gujarat #film #movie #funny #comedy #ahmedabad #vadodara #surat #rajkot #bhavnagar #jamnagar #fanmoment #celebrity #fan #actor #actors #superstar #garba #gujaratifilm #gujaratimovie #rip #farewell #goodbye @thefilmyfox @gujjufilms @gujaratimovies @middaygujarati @ahmedabadtimestoi @dhollywoodlife @gujaratifilmyfare @filmo_ni_vato @gujaratifilmindustry.in @hitukanodia\n"Maa"🙏 . #JaiMataji #JaiAmbe #Maa #navratri #garba #raas #rangoli #flowers #marigold #floraldesign #OjasRawal #actor #happyme #navratri2020 #ojas #marigolds #decoration #floraldecor #gujarat #gujarati #sunday #october #2020 #jaimatadi #jaymataji #dandiya #kurta #indianwear #tradition #culture\nHappy Birthday to the nightingale Aishwarya Majmudar 🥳 May you continue to entice with endless sonorous hits! Much love to the quirky, the crazy, the regal @aishwarya_tm 🤗 PS: "Vadaldi Varsi Re" from Chor Bani Thangaat Kare still sets my heart aflutter❣ . #AishwaryaMajmudar #OjasRawal #friends #singer #actor #happybirthday #music #entertainment #buddies #goodtimes #funtimes #lovethisgirl #memories #holi #throwback #duo #beautiful #smiles #thisgirl #aishwarya #ojas #song #songs #smiling #gujarati #hindi #bollywood #gujaratifilm #gujaratimovie #happyme\nThat 🤍 on her forehead! Happy World Animal Day 🐴 #iLoveAnimals . #animalday #OjasRawal #animals #horse #animalsaddict #animallover #equestrian #stable #barn #horseriding #equine #horselife #animallove #animallovers #horselover #horses #horselovers #farm #pony #horserider #horsesofinstagram #instahorse #instahorses #horseofinstagram #horseoftheday #horseofinsta #horsesofinsta #gujarat #india\nHappy World Tourism Day🧭🏞 . Memories from upcoming Hindi film shoot of Miss Masala Dosa in Palampur, Himachal Pradesh. Costume by @poornima_valkhade . #tourism #HimachalPradesh #film #shooting #OjasRawal #actor #snow #mountains #river #traveler #travel #incredibleindia #india #riverbank #actorlife #ojas #travelgram #travelphoto #travelphotography #palampur #ilovetravel #wanderlust #landscape #nature #naturelover #outdoors #beautiful #beautifuldestinations #mountain #himachal\nRT @middaygujarati: ટૂંક સમયમાં ગુજરાતી ફિલ્મ ધુમ્મસમાં એકસાથે જોવા મળશે આ લોકપ્રિય કલાકારો @RawalOjas @KinjalRajpriya @TheJayeshMore #Dh…


url: =Filed under: Up the beat | जो होचो उसको मुखमा घोचो\n10 comments so far brish\nOctober 13, 2009\tjail bitra ko bitrai hoina, jail bitrai bepatta banaunu parcha yasto desh drohi haru lai… police le yasto gari deye ma bata pura support cha police lai….\nOctober 13, 2009\tTeo big chor laye chai nikalay ra small chor laye chai kina rakhay ko????????? Huna ta sabay Leader haru pani ta cho nai hun nai Risi dhamala vanda alek mathi ka chor haru hun ni………..Yesto chor haru lay Dess kahelay banau 6n ra aba ash pani 6ena……….\nOctober 13, 2009\tyesto hunu ta nepal ko kanun nai ho ni pheri yesto gareyena bhane ta nepal bhanera kasle chin6 ra\nReply\tmich baglung balewa\nOctober 13, 2009\tsabai ghus khor neta haru lai nangi banayera mechi mahakali ghumaunu paryo ani kura bugthe ki sala haru ko lado thankauna lagayera achaino ma rekhara khukuri le chapkauna par6 ani maja aau6 nepal ko tal herera pani dikka lag6 yar\nOctober 14, 2009\tsathi haru keta le lekhe pani keti le lekhe pani aali samaj ma suhaune ra sabaile pachauna sakne khalko lekhda ramro hunethiyo hola tapaiharule garma aabasse pani ramro saskar paunu vayeko hola tyo saskar ko abahelan nagarauna\nOctober 14, 2009\tNepal ma yo naulo hoina, paisa le nepalma je pani hunchha. mathika harule nai gu khako hunchhan\nOctober 14, 2009\tsabai chore ra daka baseko desh ma testai ho ni k garnu ra khai? teo rishi dhamala mero mama ho ra pani malai man pardaina chore ho tini haru?hehehehehehehehhehe\nOctober 14, 2009\tthika vanu vo lover jee le hai? qutar ma basera asto kura ganu vako ma badai 6 hai ta tapailai\nAugust 23, 2013\tlamo samjhe ko


url: =Adhyardhasatika Prajnaparamita (= AśP)\nBased on the ed. by Toru Tomabechi: Adhyardhaśatikā Prajñāpāramitā, Sanskrit and Tibetan Texts critically edited, Beijing/Vienna 2009 (Sanskrit Texts from the Tibetan Autonomous Region, 5).\nsaṃp- for samp-\nsaṃbodh- for sambodh-\nsaṃbh- for sambh-\nITALICS for restored passage\nnamo namaḥ sarvabuddhabodhisattvebhyaḥ || namo bhagavatyā āryaprajñāpāramitāyai ||\nAśP 1. evam mayā śrutam ekasmin samaye bhagavān sarvatathāgatavajrādhiṣṭhānasamayajñānavividhaviśeṣasamanvāgataḥ sarvatathāgataratnamukuṭatraidhātukābhiṣekaprāptaḥ sarvatathāgatasarvajñajñānamahāyogeśvaraḥ sarvatathāgatasarvamudrāsamatādhigato viśvakāryakaraṇatayāśeṣānavaśeṣasattvadhātusarvāśāparipūrisarvakarmakṛn mahāvairocanaḥ śāśvatas tryadhvasamatāsthitasarvakāyavākcittavajras tathāgataḥ sarvatathāgatādhyuṣitapraśastabhūṣite mahāmaṇiratnapratyupte vicitravarṇaghaṇṭāvasaktamārutoddhūtapaṭtapatākāsragdāmacāmarahārārdhahāracandropaśobhite sarvakāmadhātūpariparanirmitavaśavartino devarājasya bhavane vijahāra ||\nAśP 2. aṣṭābhir bodhisattvakoṭībhiḥ sārdham | tadyathā vajrapāṇinā ca bodhisattvena mahāsattvena | avalokiteśvareṇa ca bodhisattvena mahāsattvena | ākāśagarbheṇa ca bodhisattvena mahāsattvena | vajramuṣṭinā ca bodhisattvena mahāsattvena | mañjuśriyā ca bodhisattvena mahāsattvena | sahacittotpāditadharmacakrapravartinā ca bodhisattvena mahāsattvena | gaganagañjena ca bodhisattvena mahāsattvena | sarvamārabalapramardinā ca bodhisattvena mahāsattvena ||\nAśP 3. evaṃ pramukhābhir aṣṭābhir bodhisattvakoṭībhiḥ parivṛtaḥ puraskṛto dharmaṃ deśayati sma | ādau kalyāṇaṃ madhye kalyāṇaṃ paryavasāne kalyāṇaṃ svarthaṃ suvyañjanam kevalaṃ paripūrṇaṃ pariśuddhaṃ paryavadātaṃ sarvadharmaviśuddhimukhaṃ brahmacaryam saṃprakāśayati sma ||\nAśP 4. yad uta sarvadharmasvabhāvaviśuddhimukhaṃ nama\nprajñāpāramitānayaṃ deśayati sma | tadyathā (1) surataviśuddhipadam etad yat uta bodhisattvapadam | (2) rāgavāṇaviśuddhipadam etad yad uta bodhisattvapadam | (3) dveṣavahniviśuddhipadam etad yad uta bodhisattvapadam | (4) snehabandhanaviśuddhipadam etad yad uta bodhisattvapadam | (5) sarvaiśvaryādhipatyaviśuddhipadam etad yad uta bodhisattvapadam | (6) dṛṣṭiviśuddhipadam etad yad uta bodhisattvapadam | (7) rativiśuddhipadam\netad yad uta bodhisattvapadam | (8) tṛṣṇāviśuddhipadam etad yad uta bodhisattvapadam | (9) garvaviśuddhipadam etad yad uta bodhisattvapadam | (10) bhūṣaṇaviśuddhipadam etad yad uta bodhisattvapadam | (11) manohlādanaviśuddhipadam etad yad uta bodhisattvapadam | (12) ālokaviśuddhipadam etad yad uta bodhisattvapadam | (13) kāyaviśuddhipadam etad yad uta bodhisattvapadam | (14) kāyasukhaviśuddhipadam etad yad uta bodhisattvapadam | (15) rūpaviśuddhipadam etad yad uta bodhisattvapadam | (16) śabdaviśuddhipadam etad yad uta bodhisattvapadam | (17) gandhaviśuddhipadam etad yad uta bodhisattvapadam | (18) rasaviśuddhipadam etad yad uta bodhisattvapadam | (19) sparśaviśuddhipadam etad yad uta bodhisattvapadam | (20) dharmaviśuddhipadam etad yad uta bodhisattvapadam | tat kasya hetoḥ | tathā hi sarvadharmāḥ svabhāvaviśuddhāḥ sarvadharmāsvabhāvatayā prajñāpāramitāviśuddhiteti ||\nAśP 5. yaḥ kaścid vajrapāṇe imaṃ sarvadharmasvabhāvaviśuddhipadanirhāranāmadheyaṃ prajñāpāramitānayaṃ sakṛd api śroṣyati tasyā bodhimaṇḍāt sarvajñeyāvaraṇakleśāvaraṇakarmāvaraṇāni mahānty apy upacinvato na kadācid api narakādyapāyopapattir bhaviṣyati | pāpāni ca kṛtamātrāṇy aduḥkhataḥ kṣayaṃ yāsyanti | yaś ca dhārayiṣyati dine dine vācayiṣyati svādhyāyiṣyati yoniśaś ca manasikariṣyati sa ihaiva janmani sarvadharmasamatāvajrasamādhipratilambhāt sarvadharmeśvaro bhaviśyati | sarvaratiprītiprāmodyāny anubhaviṣyati | ṣoḍaśame mahābodhisattvajanmani tathāgatatvaṃ pratilapsyate vajradharatvaṃ ceti ||\nAśP 6. atha bhagavān sarvatathāgatamahāyānābhisamayaḥ sarvamaṇḍalaḥ sakalavajradhātvagryasattvaḥ sakalatraidhātukasarvatrilokavijayy aśeṣānavaśeṣasattvadhātuvinayanasamarthaḥ sarvārthasiddhaḥ sarvavajrapāṇir mahāsamayo 'nekavajramahāguhyasattvaparivāra imam eva prajñāpāramitānayārtham udyotayan prahasitavadanas tad ādyaṃ mahāvajram vāmagarvollālanatayā svahṛdyutkarṣaṇayogena dhārayann idam mahāsukhavajrāmoghasamayaṃ nāma svatattvahṛdayam\nagāt* hūṃ ||\nAśP 7. atha bhagavān vairocanas tathāgataḥ punar apīmaṃ prajñāpāramitānayaṃ sarvatathāgatavajradharmatābhisaṃbodhinirhāraṃ nāma deśayati sma | vajrasamatābhisaṃbodho mahābodhir vajradṛḍhatayā | arthasamatābhisaṃbodho mahābodhir ekārthatayā | dharmasamatābhisaṃbodho mahābodhiḥ sarvadharmaviśuddhitayā | sarvasamatābhisaṃbodho mahābodhiḥ sarvadharmasvabhāvāvikalpatayeti ||\nAśP 8. yaḥ kaścid vajrapāṇe imāṃś caturo dharmavihārāñ śroṣyati dhārayiṣyati vācayiṣyati bhāvayiṣyati sa sarvapāpasamācāro 'pi sarvāpāyasamatikrānto bhaviṣyaty ā bodhimaṇḍāt* | kṣipraṃ cānuttarāṃ samyaksaṃbodhim abhisaṃbhotsyata iti ||\nAśP 9. athedam uktvā bhagavāñ jñānamuṣṭiparigraha idam evārthapadaṃ bhūyasyā mātrayoddīpayan smitamukha idaṃ sarvadharmasamatāhṛdayam abhāṣata | vajra āḥ ||\nAśP 10. atha bhagavān sarvaduṣṭavinayanaśākyamunis tathāgataḥ punar api sarvadharmasamatāvijayasaṅgrahaṃ nāma prajñāpāramitānirhāram abhāṣata | rāgāprapañcatayā dveṣāprapañcatā | dveṣāprapañcatayā mohāprapañcatā | mohāprapañcatayā sarvadharmāprapañcatā | sarvadharmāprapañcatayā prajñāpāramitāprapañcatā veditavyeti ||\nAśP 11. yaḥ kaścid vajrapāṇe imaṃ prajñāpāramitānayaṃ śroṣyati dhārayiṣyati vācayiṣyati bhāvayiṣyati tasya traidhātukopapannān api sarvasattvān prapātayato nāpāyagamanaṃ bhaviṣyati vinayavaśam upādāya | kṣipraṃ cānuttarāṃ samyaksaṃbodhim abhisaṃbhotsyata iti ||\nAśP 12. atha vajrapāṇir imam eva dharmatārthaṃ bhūyasyā mātrayoddīpayaṃs trilokavijayavajrāṃ nāma mudrāṃ baddhvā sabhrukuṭibhrūbhaṅgadīptadṛṣṭivihasitaruṣiteṣaddaṃṣṭrākarālavadanakamalaḥ pratyālīḍhasthānastha idaṃ vajrahūṃkāraṃ nāma hṛdayam abhāṣata | vajra hūṃ ||\nAśP 13. atha bhagavān svabhāvaviśuddhadharmatāprāptas tathāgataḥ punar apīmaṃ sarvadharmasamatāvalokiteśvarajñānamudraṃ nāma prajñāpāramitānayārtham abhāṣata | sarvarāgaviśuddhitā loke sarvadveṣaviśuddhitāyai saṃvartate | sarvamalaviśuddhitā loke sarvapāpaviśuddhitāyai saṃvartate | sarvadharmaviśuddhitā loke sarvasattvaviśuddhitāyai saṃvartate | sarvajñānaviśuddhitā loke prajñāpāramitāviśuddhitāyai saṃvartate ||\nAśP 14. yaḥ kaścid vajrapāṇe imaṃ nayaṃ śroṣyati dhārayisyati vācayiṣyati bhāvayiṣyati sa sarvarāgamadhyasthito 'pi padmam iva rāgadoṣair na malair āgantukair lepaṃ yāsyati | kṣipraṃ cānuttarāṃ samyaksaṃbodhim abhisaṃbhotsyata iti ||\nAśP 15. atha bhagavān avalokiteśvaro bodhisattvo mahāsattva imam evārthapadaṃ bhūyasyā mātrayoddīpayan prahasitavadanaḥ padmapattravikāsanatayā rāgādinirlepatām avalokayann idaṃ sarvajagadviśvarūpapadmaṃ nāma hṛdayam abhāṣata | hrīḥ ||\nAśP 16. atha bhagavān sarvatraidhātukādhipatis tathāgataḥ punar api sarvatathāgatābhiṣekasambhavajñānagarbhaṃ nāma prajñāpāramitānayārtham abhāṣata | abhiṣekadānaṃ sarvatraidhātukarājyapratilambhāya saṃvartate | arthadānaṃ sarvāśāparipūryai saṃvartate | dharmadānaṃ sarvadharmasamatāprāptyai saṃvartate | āmiṣadānam sarvakāyavākcittasukhapratilambhāya saṃvartate ||\nAśP 17. athākāśagarbho bodhisattvo mahāsattvaḥ prahasitavadano bhūtvā svaśirasi vajraratnābhiṣekamālām avabandhayann imam eva dharmatārthaṃ bhūyasyā mātrayoddīpayann idaṃ sarvābhiṣekasamayaratnaṃ nāma hṛdayam abhāṣata | trāṃ ||\nAśP 18. atha bhagavān sarvatathāgatajñānamudrāprāptaḥ sarvatathāgatamuṣṭidharaḥ sarvatathāgataḥ śāśvataḥ punar apīmaṃ sarvatathāgatajñānamudrādhiṣṭhānavajraṃ nāma prajñāparamitānayārtham abhāṣata | sarvatathāgatakāyamudrāparigrahaḥ sarvatathāgatatvāya saṃvartate | sarvatathāgatavāṅmudrāparigrahaḥ sarvadharmapratilambhāya saṃvartate | sarvatathāgatacittamudrāparigrahaḥ sarvasamādhipratilambhāya saṃvartate | sarvatathāgatavajramudrāparigrahaḥ sarvakāyavākcittavajratvottamasiddhyai saṃvartate |\nAśP 19. yaḥ kaścid vajrapāṇe imam dharmaparyāyaṃ śroṣyati dhārayiṣyati vācayiṣyaty uddeksyati bhāvayiṣyati sa sarvasiddhīḥ sarvasaṃpattīḥ sarvajñānāni sarvakāryāṇi sarvakāyavākcittavajratvasarvottamasiddhiṃ ca pratilapsyate | ksipraṃ cānuttarāṃ\nsamyaksaṃbodhim abhisaṃbhotsyata iti ||\nAśP 20. atha bhagavān vajramuṣṭir mahāsamayavajramudrāparigraha imam evārthaṃ bhūyasyā mātrayoddīpayan prahasitavadana idaṃ sarvadṛḍhavajramudrāsiddhisamayaṃ nāma hṛdayam abhāṣata | aḥ ||\nAśP 21. atha bhagavān sarvadharmasamatāprapañcas tathāgataḥ punar apīmaṃ cakrākṣaraparivartaṃ nāma prajñāpāramitānayārtham abhāṣata | śūnyāḥ sarvadharmā niḥsvabhāvatāyogena | animittāḥ sarvadharmā nirnimittatām upādāya | araṇihitāḥ saradharmā apraṇidhānayogena | pakṛtiprabhāsvarāḥ prajñāpāramitāpariśuddhā ||\nAśP 22-31 missing\nAśP 32. ...t* tatra mahāvajreśvara idaṃ tattvahṛdayam agāt* | oṃ vajranetrībhyaḥ svāhā ||\nAśP 33. atha bhagavān anantāparyantaniṣṭhas tathāgato 'paryantāniṣṭhadharmā punar apy asya kalpasya pariniṣṭhādhiṣṭhānārtham imaṃ sarvadharmasamatāpariniṣṭhādhiṣṭhānavajraṃ nāma prajñāpāramitānayārtham abhāṣata | prajñāpāramitānantatayā sarvatathāgatānantatā | prajñāpāramitāparyantatayā sarvadharmāparyantatā | prajñāpāramitānekatayā sarvadharmānekatā | prajñāpāramitāpariniṣṭhatayā sarvadharmāpariniṣṭhatā bhavati||\nAśP 33*. vajra oṃ sarvadharmatāprapañco hili sarvadharmatā mili sarvānurāgiṇi svāhā ||\nAśP 34. yaḥ kaścid vajrapāṇe imaṃ dharmaparyāyaṃ śroṣyati dhārayiṣyati vācayiṣyaty uddekṣyati pravartayiṣyati bhāvayiṣyati tasyāniṣṭhāṃ buddhabodhisattvacaryāṃ gatvā sarvāvaraṇapariniṣṭhatayā tathāgatatvaṃ vajradharatvaṃ vāśu bhaviṣyati ||\nAśP 34*. namaḥ sarvatathāgatānāṃ namaḥ sarvavajradharāṇām | oṃ bhagavann ārāt pāraṃ viśodhaya svāhā || oṃkārapūrvaṅgamād oghottāraṇaṃ kariṣyāmi sarvasattvānāṃ |\nAśP 35. atha sarvatathāgatāḥ samājam āgamyāsya dharmaparyāyasyāmogham apratihatāśusiddhyarthaṃ vajrapāṇaye sādhukāram adāt*\nsādhu sādhu mahāsattva sādhu sādhu mahāsukha |\nsādhu sādhu mahāyāna sādhu sādhu mahāmate || 1||\nsubhāṣitam idaṃ kalpaṃ vajrasūtram adhiṣṭhitam* |\nsarvavajradharair buddhair amoghavinayottamam* || 2 ||\ndhārayisyanti ye hīmaṃ kalparājam anuttaram* |\nadhṛṣṭāś cāghatavyāś ca sarvamārādibhis tu te || 3 ||\nbuddhatvaṃ bodhisattvatvam uttamāḥ sarvasiddhayaḥ |\nacirād eva lapsyante sarvabuddhavaco yathā || 4 ||\nidam uktvā tu sarvāgrāḥ sarvabuddhāḥ sasauraghanāḥ |\nvajriṇā guhyasiddhyarthaṃ bhāṣitaṃ cābhyanandi te || 5 ||\nAśP 37. atha bhagavān vairocanas tathāgataḥ sarvatathāgataguhyadharmatāprāptaḥ sarvadharmāprapañcaḥ punar apīdaṃ mahāsukhavajrāmoghasamayaṃ nāmāmoghavajradharmasamatāprajñāpāramitānayamukhaṃ paramādyam anādinidhanamadhyam uttamam abhāṣata | mahārāgottamasiddhir mahābodhisattvānāṃ mahāsukhottamasiddhyai saṃvartate | mahāsukhottamasiddhir mahābodhisattvānāṃ sarvatathāgatamahābodhyuttamasiddhyai saṃvartate | sarvatathāgatamahābodhyuttamasiddhir mahābodhisattvānāṃ sarvamahāmārapramardanottamasiddhyai saṃvartate | sarvamahāmārapramardanottamasiddhir mahābodhisattvānāṃ sarvatraidhātukādhipatyottamasiddhyai saṃvartate | sakalatraidhātukaiśvaryottamasiddhir mahābodhisattvānām aśeṣānavaśeṣasattvadhātuviśodhanādhyavasāyahetvarthenety āsaṃsārādhyavasāyināṃ mahāvīryāṇāṃ mahāsattvānām aśeṣānavaśeṣasattvadhātuparitrāṇasarvahitasukhottamasiddhyai saṃvartate ||\nAśP 37*. oṃ vajra | oṃ sarvatathāgatamāte | mahāsukhavajradhāriṇi | sarvasamatāpraveśani | sarvaduḥkhakṣayaṅkari | sarvasukhapradāyike | sarvasukhapradāyini svāhā ||\nAśP 38. tat kasya hetoḥ |\nyāvat saṃsāravāsasthā bhavanti varasūrayaḥ |\ntāvat sattvārtham atulaṃ śaktāḥ kartum anirvṛtāḥ || 6 || prajñāpāramitopāyajñānādhiṣṭhānavāsitāḥ |\nsarvadharmaviśuddhyā tu bhāvaśuddhā bhavanti ha || 7 ||\nrāgādivinayo loka ā bhavāt pāpakṛt sadā |\nteṣāṃ viśodhanārthaṃ tu vinayanty ā bhavāt svayam || 8 ||\nyathā padmaṃ suraktaṃ tu rāgadoṣair na lipyate |\nvāsadoṣair bhave nityaṃ na lipyante jagaddhitāḥ || 9 ||\nmahārāgaviśuddhās tu mahāsaukhyā mahādhanāḥ |\ntridhātvīśvaratām prāptāḥ sattvārthaṃ kurvate dṛḍham || 10 ||\nAśP 39. yaḥ kaścid vajrapāṇe imaṃ paramādyam prajñāpāramitānayamukhaṃ dharmaparyāyaṃ dine dine kālyam utthāyoccārayiṣyati śroṣyati vā sa sarvasukhasaumanasyalābhī mahāsukhavajrāmoghasamayasiddhim ātyantikīm ihaiva janmani lapsyate | sarvatathāgatavajraguhyottamasiddhir mahāvajradharo bhaviṣyati tathagato veti ||\nAśP 40. atha bhagavān vajrapāṇiṃ guhyakādhipatim āmantrayate sma | imāni guhyakādhipate pañcaviṃśatiprajñāpāramitānayamukhāni dhārayitavyāni | oṃ bodhicittavajre || 1 || oṃ samantabhadracarye || 2 || oṃ cintāmaṇi || 3 || oṃ anirodhe || 4 || oṃ jātivivartani || 5 || oṃ sarvavijñāne || 6 || oṃ mahāvirāgadharmate || 7 || oṃ vīryakavace || 8 || oṃ sarvagāmini || 9 || oṃ vajrakavacadṛḍhacitte || 10 || oṃ sarvatathāgate || 11 || oṃ svabhāvaviśuddhe || 12 || oṃ dharmatājñānaviśuddhe || 13 || oṃ karmaviśodhani hūṃ || 14 || oṃ nisumbhavajriṇi phaṭ* || 15 || oṃ kāmarāge || 16 || oṃ jaha vajre || 17 || oṃ hūṃ sarvadāyini || 18 || oṃ hrīḥ || 19 || oṃ akāramukhe || 20 || oṃ prajñāpāramite || 21 || oṃ aṃ vaṃ hūṃ oṃ aḥ || 22 || oṃ sarvatathāgatakāyāgre || 23 || oṃ sarvatathāgatavāgviśuddhe || 24 || oṃ sarvatathāgatacittavajre || 25 ||\nAśP 42. nāyaṃ vajrapāṇe 'navaropitakuśalamūlānāṃ sattvānāṃ karṇapuṭe nipatiṣyati | nāpy anavaropitakuśalamūlaiḥ sattvaiḥ śakyo likhituṃ paṭhituṃ dhārayituṃ vācayituṃ satkartuṃ gurukartuṃ mānayituṃ pūjayitum* | anyatra bahubuddhāvaropitakuśalamūlās te sattvā bhaviṣyanti ya imaṃ prajñāpāramitānayamukham dharmaparyāyam antaśa ekākṣaram api śroṣyanti | kiṃ punaḥ sakalaṃ parisamāptam* | yena kenacid vajrapāṇe 'śītigaṅgānadīvālukāsamāni buddhakoṭiniyutaśatasahasrāṇi na satkṛtāni na gurukṛtāni na mānitāni na pūjitāni bhavanti tena na śakyo 'ayaṃ prajñāpāramitānayamukho dharmaparyāyaḥ śrotum* | tasmāc caityabhūtaḥ pṛthivīpradeśo bhaviṣyati yatrāyaṃ dharmaparyāyaḥ pracariṣyati | vandanīyaś ca sa pudgalo bahukalpakoṭī bhaviṣyati yasyāyaṃ dharmaparyāyaḥ kāyagato vā pustakagato vā bhaviṣyati | jātismaraś ca bahukalpakoṭī bhaviṣyati | na cāsya māraḥ pāpīyān antarāyaṃ kariṣyati | catvāraś cāsya mahārājānaḥ pṛṣṭhataḥ pṛṣṭhataḥ samanubaddhā bhaviṣyanti rakṣāvaraṇaguptaye anyāś ca devatāḥ | na ca viṣamāparihāreṇa kālaṃ kariṣyati | sarvabuddhabodhisattvasamanvāhṛtaś ca bhaviṣyati | samāsato yatra buddhakṣetre ākāṅkṣiṣyate tatra tatropapatsyate | evaṃ bahvanuśaṃsaḥ prajñāpāramitānayamukho dharmaparyāyaḥ / api ca pradeśamātraṃ mayā kīrtitam iti ||\nAśP 43. idam avocad bhagavān* / āttamanaso vajrapāṇipramukhā bodhisattvā mahāsattvāḥ sā ca sarvāvatī parṣat sadevamānuṣāsuragandharvaś ca loko bhagavato bhāṣitam abhyanandan* ||\nity adhyardhaśatikā bhagavatī prajñāpāramitā samāptā ||